text:
1. Wangu
Akajambo ka wangu ni akajambo kagenda gakoreshwa cyane n’abantu batandukanye cyane cyane iyo ushaka kwereka umuntu ko ari umuntu wawe ariko ntago ari akajambo keza ko kubwira umuntu ukunda inshuro nyinshi. Kumwita wangu bimwereka ko nta mwihariko umuha muri benshi cyane uba ushobora kwita wangu.
Irindi banga uba wangije ni uko umuntu wese yifuza kubahwa n’uwo akunda cyangwa se umukunda. Ubwo rero kumwita wangu bishobora kumwereka ko nta cyubahiro cyihariye umufitiye bityo niyo atabikubwira bikamubabaza.
2. Mwana
N’ubwo aka kajambo gafasha umuntu kumva ko ari hafi cyane y’ukamubwiye ni akajambo katakitwa nyandagazi ariko katubashye umuntu bihagije. N’ubwo uwo ukunda aba adakeneye ko umuha ibyubahiro birenze ni ingenzi cyane kumenya kumwubaha nubwo mwakwisanzuranaho ndetse ukanamusetsa ariko ijambo Mwana rigomba gusohoka inshuro nkeya cyane mu gihe muri kumwe.
Aha ushobora gukeka ko ntacyo byatwara urukundo rwanyu ariko cyane cyane abahungu benshi ntibihanganira umukobwa ubabwira ngo “Mwana” niyo atabikubwira burya birabababaza.
Ibyo ntibiri ku bahungu gusa kuko n’umukobwa yishimira ko umufata nk’umwana mu kumutetesha ariko ntiyakishimira ko umwita umwana mu bitekerezo kumwita mwana rero ntago byoroshe kugirango abyishimire.
3. Kurya abana
Iri ni ijambo rimwe mu magambo ashobora gutuma uwo ukunda akeka ko uri indaya waba uri umuhungu cyangwa se umukobwa. Hagati y’abandi bantu wisanzuyeho cyane cyane abo muhuje igitsina ushobora gukoresha irijambo nubwo atari ryiza namba gusa uzaryirinde cyane igihe cyose uri kumwe n’uwo ukunda…uguterereta cyangwa se uwo uterereta.
4. Gufata uduturu
Iri jambo rikunda gukoreshwa mu gihe hashatse kuvugwa gusubira gukora imibonano mpuzabitsina nyuma yo kurangiza inshuro runaka, naryo ntago riryoshya urukundo hagati yawe n’uwo wihebeye cyangwa se uwo ushaka ko akwihebera.
Uti” ese bitwaye iki?” Ubundi ijambo ituru(tour) ivuka ryaryo rifitanye isano n’ibiciro by’uburaya mu Rwanda aho ugura indaya ashobora kugenda ayibaza ati” agaturu kamwe ni angahe?”
Bihita byumvikana impamvu uwo ukunda cyangwa ugutereta cyangwa uwo utereta atakishimira kubwirwa nawe iri jambo kuko bishoboka cyane ko yakumva ko umufata nk’indaya nubwo wenda atabikubwira.
5. Nta rukundo rukibaho
Iyi nteruro imaze gusohoka mu kanwa ka benshi cyane mu rubyiruko ndetse ugasanga bafite abo bakunda cyangwa se bafite abo batereta.
Mu bantu bahitamo umukunzi nta n’umwe wifuza gukundana n’umuntu utemera ko urukundo rubaho.
Benshi cyane baganiriza abo bakunda bagatangazwa no kubona urukundo rugenda rushira ariko kutemera ko urukundo rubaho ukanabitangariza mu ruhame cyangwa ukabibwira uwo ukunda ni ibimwereka ko nawe utamukunda kandi ko utanamukunda utabyemera.
6. Abakobwa bakunda utuntu duhenze (Materialiste)
Niba uri umuhungu irinde kuvuga ko abakobwa ari abamaterialiste uri kumwe n’uwo utereta cyangwa se umukunzi wawe.
Impamvu ugomba kwirinda kumuvugira amagambo nkayo iruhande, niba koko umukunda uba ubona ko atari materialiste ubwo rero kumubwira ko abakobwa ari abamaterialiste kandi nawe ari umukobwa ni nko kumwereka ko nawe ari materialiste.
7.Abahungu bose ni kimwe
Ibi bikunda kuvugwa cyane n’abakobwa baba baraciwe intege no gukunda umuhungu bamwizeye bagatungurwa no kuba nyuma yo kuryamana nawe uwo muhungu yahise amwanga.
Nubwo waba ukeka ko abagabo bikundira igitsina kurusha uko bakunda umukobwa baba ari inshuti , ni ingenzi kutereka umuhungu cyangwa umugabo wawe ko ari uko wumva ibintu.
Kubibwira umuhungu mubana, ni kimwe kimwereka ko imbere yawe nta gaciro gahambaye umuha kandi kugirango urukundo ruryohe aba yifuza kuba umwihariko wawe.
8. Uriya mukobwa ni indaya
Igihe uri kumwe n’uwo ukunda irinde kumwereka ko ugira ingeso yo kunegurana. Usanga abahungu benshi barishyizemo ko abakobwa bagira amagambo menshi gusa iyo wowe mukobwa uneguye undi mukobwa azi usa nk’umuha amakuru atari ingenzi kuri we abifata kenshi nk’aho uri umunyamagambo bityo ukarushaho guta agaciro imbere ye.
N’umusore unegura undi mukobwa imbere y’umukobwa akunda nawe ntibiba byiza. Nubwo atabikubwira, aba ashobora gutekereza ko nawe nimutandukana uzasigara umuseka cyangwa umunegurira abandi umwita indaya imbere y’abandi bantu cyangwa umushinja utugeso tubi.
9. Umugabo ni umwana w’undi
Kwereka umusore cyangwa umugabo wawe ko umugabo ari umwana wundi nk’uko bikundwa kuvugwa mu Rwanda ntago ari ikirungu ku rukundo. Igihe cyose uzaba wereka umugabo wawe ko utamushyira amakenga azarushaho kuguha umwanya mutoya mu mutima we
10. Nta muntu wantesha igihe mu rukundo
N’iyo waba uvuga ibyakubayeho, irinde kwereka umukunzi muri kumwe ako kanya ko utajya utinda muby’urukundo.
Usanga akenshi mwese muba mutari abana bityo muba mwemera ko bishobora gusaba ko umwe yihangana iyo wiyemerera ko utajya wihangana rero ni ikimenyetso kitaba cyiza komuntu wese uba uje agusanga.
Kuganiriza uwo ukunda ntibisaba amashuri no kwigengesera birenze, gusa nawe wabona utundi tugambo wakirinda gukoresha cyane cyane imvugo nyandagazi n’utundi twose twatuma yumva ko utamwubaha uko bikwiriye.
Video Abakobwa Beza
Amagambo 10 ugomba kwirinda igihe uganiriza umukunzi wawe
1. Wangu
Labels: urukundo


c: text/html

text:
Mu Rwanda, hamaze iminsi haradutse umuco wo gukebwa. Abagabo benshi bashyizweho igitutu ngo ni wo mwambaro ugezweho ku bagabo bagira isuku.
Kera, ibyo bintu byo gukebwa byitwaga « kwisilamuza » kuko byari bigenewe abo mu idini ry’Abayisilamu.Bityo,hari ibibazo dukwiye kwibaza:aho iri tegeko ntiryaba ryaraje kwimika iyo migenzereze y’iryo dini ngo ihinduke undi muco nyarwanda?
Reka tunavuge ko ikigenderewe ari ikintu cyiza!Ngo ni mu rwego rwo kwirinda ubwandu bwa Sida(birashoboka).Niba abo bagabo baba bemeye koko ko baca inyuma abagore babo,ese baba basobanuriwe ingaruka ku mubiri no ku mubano w’abashakanye nyuma yo gukebwa?
Imibare ni nk’iy’isiganwa
Ngo mu mwaka wa 2014 abarenga ibihumbi 300 bari bamaze kwikebesha.Hari abemeza ko ari ku bushake kuko henshi bidakorerwa ubuntu.
Ubishaka yishyura hagati ya 20000frw na 50000frw.Kandi koko ntiwagura ikintu utashimye cyangwa kitagufitiye akamaro(droit de la consommation).
Ese muganga ubikora nta ndwara agiye kuvura(opération non thérapeutique) ,aba yiteguye kwirengera ingaruka
(responsabilité médicale) mu gihe bikomeranye
(complications) uwo yakuyeho agahu(ablation du prépice)?
Nta ndishyi z’akababaro
Tutitwaje ko nta bushakashatsi burakorwa cyangwa ngo hagire abatanga ubuhamya ko byababereye bibi nyuma yo gukebwa,aho ntababihisha ngo ibyabaye byarabaye, ntibazagasubizaho? Ese ubundi babaza nde indishyi z’akababaro, bakishyurwa gute ibyo icyo gikorwa cyaba cyangije(réparation du préjudice)?
Ubutaha tuzasangira ibitekerezo kuri ibyo bibazo dushakira hamwe ibisubizo. Ntitwirengagije ko hari abumva bari mu kuri kugomba gukurikizwa nta mpaka cyangwa bagomba kubikurikiza uko byategetswe.Isomo rya mbere ryo kuri iki cyumweru rirabiduciramo amarenga.Dusome muri make uko byari byifashe:
« Nuko abantu bamwe bavuye muri Yudeya,baza bigisha abavandimwe bo muri Antiyokiya, bati « Niba mutigenyesheje(mutikebesheje)uko Musa yabitegetse,ntimushobora gukizwa. »
Nuko havuka amakimbirane n’impaka zikomeye kuri Pawulo na Barinaba bavuguruza abo bantu;ni ko kwemeza ko Pawulo na Barinaba hamwe nabandi muri bo,bajya i Yeruzalemu kureba Intumwa n’abakuru bikoraniro, bakabagisha inama kuri icyo kibazo.
Ubwo byose bamaze kubyumvikanaho,Intumwa n’abakuru b’ikoraniro biyemeza kwitoramo bamwe muri bo,ngo babatume i Antiyokiya kumwe na Pawulo na Barinaba…Byanogeye Roho Mutagatifu kimwe natwe kutagira undi mutwaro tubagerekaho utari aya mabwiriza ya ngombwa…Nimugire amahoro »(Actes 15,1-2.22-29).
Waba urangije utarumva itegeko muganga aba yishe?Biri mu nzira…
By P.B

robotstxt: allowed

filter: keep


text:
Yesaya 45:1-3
Yanditswe na: Ubwanditsi
2016-04-09 12:26:00
Ibi ni byo Uwiteka abwira Kuro, uwo yimikishije amavuta ati Ni we mfashe ukuboko kw’ iburyo nkamuneshereza amahanga ari imbere ye, kandi nzakenyuruza abami kugira ngo mukingurire inzugi, kandi n’amarembo ntazugarirwa. Nzakuja imbere ahataringaniye mparinganize, nzamenagura inzugi z’ imiringa n’ ibihindizo by’ ibyuma nzabicamo kabiri. Nzaguha ubutunzi buri mu mwijima n’ ibintu bihishwe ahantu hiherereye, kugira ngo umenye ko ari jye Uwiteka uguhamagara mu izina ryawe, ari jyewe Mana ya Isirayeli. Yesaya 45:1-3


text:
Inyigisho yo ku wa gatandatu, Icya 33C, ku wa 19 Ugushyingo 2016
Isomo: Hish 11, 4-12; Zaburi 143, 1.2.9-10; Ivanjili: Lk 20, 27-40.
Bakristu namwe bantu b’umutima worohera Imana, Kristu Umwami naganze mu mitima yanyu! Mu masaha make turaba dutangiye liturujiya y’umunsi mukuru wa Kristu Umwami w’Ibihe byose. Twese tuzi ko nta kitagira iherezo (kilicho na mwanzo kiko na mwisho). Liturujiya y’ijambo ry’Imana yo mu mpera z’umwaka wa liturujiya idufasha kwinjira muri iryo banga ry’ibihe bya nyuma, itwereka ko Imana yonyine ari yo Mugenga w’ibihe byose: Byose byaremeshejwe Ijambo rye, bibeshwaho n’Ijambo rye, bicungurwa n’Ijambo rye, bigomba guhurizwa mu Ijambo rye kandi bigahuzwa n’Ijambo rye.
Bakristu namwe bantu b’umutima worohera Imana, Ivanjili ntagatifu Kiliziya umubyeyi wacu yaduteganyirije ku meza yayo y’ijambo ry’Imana, iraducira amarenga y’imibereho y’abarangije kumesa amakanzu yabo mu maraso ya Ntama. Nyuma y’ubu buzima bugoranye ariko kandi bwuje ubuvunyi bwa Nyagasani hari izuka, hari ukwisanisha na Kristu wacunguje isi Amaraso ye Matagatifu, hari ubuzima bushya kandi ubwo buzima butandukanye n’ubusanzwe, buzwiho kwita kenshi ku kunezeza ibyiyumviro by’umubiri n’ibyifuzo bya rubanda gusa, nk’uko abasaduseyi babyemeraga kandi babyigishaga.
Ibanga ry’ubuzima nyuma y’izuka rizwi n’Imana yonyine n’abo yiyegereje mbere yacu, abagihumeka icyo duhamagarirwa ni ukwemera ko “icyo wemera ntukibone ari ukwemera kugihamya by’igitangaza koko” nta mpamvu yo gushaka gusobanura ubuzima bwo mu ijuru ukoresheje imibereho y’ubuzima bwa hano ku isi kuko kwaba ari ukwihenda cyane koko rero “abo Imana izasanga bakwiye kugira uruhare ku bugingo buzaza no kuzuka mu bapfuye bo ntibazagira abagore cyangwa abagabo” (Lk 20, 35). Aya magambo Yezu yabwiye abasaduseyi ategura umutego bari bamuteze, arumvisha abayoboke b’Imana bose ko mu ijuru harangwa ubuvandimwe busesesuye, nta mugabo, nta mugore, nta mwana, nta mwihariko w’umuntu ku giti cye, ahubwo abayoboke bose ni umwihariko w’Imana Umusumbabyose; ni yo mpamvu umurimo wabo ari ukuyisingiza no kuyishengerera gusa.
Mukristu nawe muntu w’umutima worohera Imana, ese nawe Imana iramutse iguhamagaye uyu munsi yasanga ukwiye kugira uruhare ku izuka n’ubuzima bw’iteka? Cyangwa yasanga ugihangayikishijwe no kurongora cyangwa kurongorwa? Aho ntiyasanga uhangayikishijwe n’uko nta rwibutso usize ku isi ngo rwinjire kandi rurinde igisekuru cyawe? Aho ntiyasanga ukiziritse kuri ubu buzima buhita, ubuzima bw’ijuru ntacyo bukubwiye, wariyibagije ko uri mu rugendo? Witeguye ute kwitaba Imana? Hari uwambwira ati “ariko padiri nawe ntugakabye! Imana ni Inyampuhwe ntawe yaremeye gucibwa, dore tumaze umwaka wose tunabyiyibutsa, niyo yasanga nkibereye mu kwinezeza izambabarira, have sigaho kunkura uburyohe mu kanwa!” Ayi nya!!! Uzumirwa!!! Utaona cha mtemakundi!!!!
Wowe n’abandi mumeze gutyo nagusubiza ngira nti “rwose ndemeranya nawe ko Imana ari Inyampuhwe, kandi ko ntawe yaremeye gucibwa”, ariko nkakongereraho nisunze amagambo ya Agusitini Mutagatifu aho yemeza ko Imana yakuremye udahari ariko itazagukiza udahari! Ukeka ko yaguhaye ukwishyira ukizana ibitewe no kureba hafi! Oya ni ukugira ngo utifa Bajeyi! None se waba urusha iki abo Ivanjili itwereka bahagurutse bakajya gusanganira izo mpuhwe? Waba urusha iki Zakewusi? Matayo? Mariya Magdalena? Petero? Yohani? Pawulo intumwa? n’abandi ntarondoye. None se uzabe ubarusha ubukire se? Bameye kubuta bamaze kubona Yezu! Uzabe ubarusha uburanga se? Babugize ubusa babonye Yezu! Uzabe ubarusha ubwenge se? Basanze ari igihombo kwishingikiriza ubwenge bwa hano ku isi ubigereranyije no guhura ndetse no kwigarurirwa na Yezu! Rwose utegereje iki ngo nawe utangire utegure umunsi wawe w’Imperuka? Igihe ni iki ntikigucike! Imana y’amahoro ibigufashemo ntuzabure mu bukwe bwa Ntama kandi ntuzavumbe ayo wengewe.
Mwese mbifurije gusoza neza umwaka wa liturujiya icyiciro C no gutangirana umushya icyiciro A, amatwara yo kwivugurura kurushaho muharanira kuba “intungane nk’uko So wo mu ijuru ari intungane” (Mt 5, 48) azabarange mu mwaka mushya.
Mwebwe mwese hamwe nanjye mucyo duherekeze Kiliziya ya Kristu iri mu Rwanda, tuyisabira buri munsi, dusabire Abepiskopi bayo n’abapadiri bayo mu rugendo yatangiye rwo kwishimira Imyaka Ijana Kristu ayitoyemo intumwa 2 za mbere kavukire: Padiri Balthazar Gafuku na Donati Reberaho; maze ku wa 7 Ukwakira 2017 tuzahurire aho izaturarikira twishimire iyi ngabire y’ubusaseridoti yahawe abana b’u Rwanda nyuma y’imyaka 17 igejejweho Inkuru nziza ya Kristu. Bikira Mariya Nyina wa Jambo abahakirwe maze ingabire yo guhinduka no gusenga ubutaretsa ibasesekareho mwese.
Padiri Théophile NKUNDIMANA


text:
BIBILIYA IHINDURA IMIBEREHO Y’ABANTU
Nari umurakare kandi ngira urugomo
IGIHE YAVUKIYE: 1974
IGIHUGU: MEGIZIKE
KERA: NARI UMUNYARUGOMO
IBYAMBAYEHO:
Navukiye mu karere keza ka Ciudad Mante, muri leta ya Tamaulipas, muri Megizike. Muri rusange abaturage bo muri uwo mugi bagira ubuntu kandi bakagwa neza. Ikibabaje ni uko harangwaga urugomo, bigatuma hahora umutekano muke.
Twavutse turi abahungu bane, nkaba ndi ubuheta. Ababyeyi banjye bambatirishije muri Kiliziya Gatolika, ntangira kujya ndirimba muri korali ya paruwasi. Nifuzaga gushimisha Imana, kuko natinyaga cyane umuriro w’iteka.
Ngize imyaka itanu data yaradutaye. Ibyo byarambabaje cyane, ku buryo numvaga meze nk’igishushungwe. Siniyumvishaga impamvu adutaye kandi twaramukundaga cyane. Kugira ngo mama abone ibitunga abana bane, byamusabaga gukora atikoresheje.
Natangiye kujya nsiba ishuri, kugira ngo mbone uko nsanga abandi bana bandutaga. Banyigishije imvugo itameshe, kunywa itabi, kwiba n’iteramakofe. Kubera ko nakundaga gukandamiza abandi, nize iteramakofe, gukirana, kurwana ntakoresheje intwaro no kurwanisha intwaro. Nguko uko nabaye umunyarugomo ruharwa nkiri muto. Nagiye ndwana kenshi nkoresheje imbunda, bikarangira mvirirana maze ngasigara ndambaraye mu muhanda, nabaye intere. Iyo mama yankubitaga amaso yicwaga n’agahinda nuko agahita anjyana kwa muganga.
Igihe nari mfite imyaka 16, umwana wahoze ari incuti yanjye witwa Jorge yaradusuye. Yatubwiye ko ari Umuhamya wa Yehova kandi ko yifuza kutugezaho ubutumwa bw’ingenzi. Yadusobanuriye ibyo yizera akoresheje Bibiliya. Sinari narigeze nyisoma kandi nashimishijwe cyane no kumenya izina ry’Imana n’imigambi yayo. Jorge yadusabye kutwigisha Bibiliya, turabyemera.
UKO BIBILIYA YAHINDUYE IMIBEREHO YANJYE:
Kumenya ukuri ku birebana n’umuriro w’iteka byarampumurije cyane. Nasobanukiwe ko iyo nyigisho idashingiye kuri Bibiliya (Zaburi 146:4; Umubwiriza 9:5). Singitinya Imana bitewe no gutinya umuriro w’iteka, ahubwo mbona ko ari Data udukunda, utwifuriza ibyiza gusa.
Uko nagendaga menya byinshi kuri Bibiliya, ni na ko nagendaga mbona ko nagombaga kwitoza indi mico. Urugero, nagombaga kwitoza umuco wo kwicisha bugufi kandi nkareka urugomo. Inama iboneka mu 1 Abakorinto 15:33 yabimfashijemo cyane. Aho havuga ko kwifatanya n’incuti mbi “byonona imyifatire myiza.” Nabonye ko niba nifuza kugira imico myiza, ngomba gucika ku ncuti mbi. Naretse incuti zanjye za kera, nzisimbuza incuti z’Abakristo bo mu itorero, kuko bo bakemura amakimbirane badakoresheje intwaro cyangwa urugomo, ahubwo bakurikiza amahame ya Bibiliya.
Ahandi hamfashije ni mu Baroma 12:17-19. Hagira hati “ntimukiture umuntu wese inabi yabagiriye. . . . Niba bishoboka ku rwanyu ruhande, mubane amahoro n’abantu bose. Ntimukihorere, . . . kuko handitswe ngo ‘guhora ni ukwanjye, ni jye uzitura, ni ko Yehova avuga.’” Naje kubona ko Yehova ari we uzavanaho akarengane mu gihe yagennye. Buhoro buhoro naje kureka urugomo.
Sinzibagirwa igihe hari nimugoroba ntashye. Nahuye n’abasore bo mu gatsiko k’abanyarugomo twahoze duhanganye maze baranyendereza. Uwari ubayoboye yankubise mu mugongo maze arambwira ati “ngaho se irwaneho.” Nahise mvuga isengesho rigufi, nsaba Yehova kumpa imbaraga zo kubyihanganira. Nubwo numvaga nakwirwanaho, narifashe maze ndigendera. Bukeye bwaho nihuriye na wa muyobozi. Umujinya warazamutse, ariko nongera gusaba Yehova ngo amfashe sinihorere. Natangajwe no kubona uwo musore aza ansanga, maze akambwira ati “mbabarira kubera ibyo nagukoreye nimugoroba, nkubwije ukuri ndifuza kumera nkawe; ndashaka kwiga Bibiliya.” Nashimishijwe cyane no kuba narifashe sinsuke uburakari, kuko byatumye ntangira kumwigisha Bibiliya.
Ikibabaje ni uko abagize umuryango wanjye batakomeje kwiga Bibiliya. Icyakora niyemeje gukomeza kwiga Bibiliya kandi sinemera ko hagira ikintu cyangwa umuntu uwo ari we wese ubimbuza. Namenye ko kwifatanya buri gihe n’abagize ubwoko bw’Imana, ari byo bimpumuriza kandi nabonye umuryango nari nkeneye. Nakomeje kujya mbere, maze mbatizwa mu wa 1991, mba Umuhamya wa Yehova.
UKO BYANGIRIYE AKAMARO:
Nari umurakare, ngakandamiza abandi ndi n’umunyarugomo. Ariko Ijambo ry’Imana ryarampinduye rwose! Ubu ngeza ku bantu bose babishaka ubutumwa bw’amahoro bwo muri Bibiliya. Maze imyaka 23 mara igihe kirekire mu murimo wo kubwiriza.
Nigeze kuba umuvolonteri ku biro by’ishami by’Abahamya ba Yehova muri Megizike. Aho ni ho namenyaniye n’umukobwa w’umunyamwete witwa Claudia, dushyingiranwa mu mwaka wa 1999. Nshimira Yehova kuba yarampaye umufasha w’indahemuka.
Igihe twari mu itorero rikoresha ururimi rw’amarenga rwo muri Megizike, twafashije abafite ubumuga bwo kutumva kumenya Yehova. Nyuma yaho, twasabwe kwimukira muri Belize kugira ngo twigishe Bibiliya abantu bo muri icyo gihugu. Nubwo tubaho mu buzima buciriritse, dufite ibikenewe byose kugira ngo tugire ibyishimo. Nta cyo twabigurana.
Hagati aho mama yongeye kwiga Bibiliya maze arabatizwa. Nanone mukuru wanjye, umugore we n’abana babo ubu ni Abahamya ba Yehova. Bamwe muri za ncuti zanjye za kera nabwirije ubutumwa bw’Ubwami, ubu na bo bakorera Yehova.
Ikibabaje ni uko bamwe mu bari bagize umuryango wanjye bapfuye kubera ko banze kureka urugomo. Iyo nkomeza kuba umunyarugomo, ubu nanjye mba narapfuye. Nshimira Yehova kuba yaranyireherejeho kandi agatuma menyana n’abagaragu be. Banyigishije gukurikiza amahame ya Bibiliya, mu bugwaneza kandi bihanganye.


text:
Jeannette Kagame yasangiye n’abana abaha impano zitandukanye
Yanditswe na Mutungirehe Samuel
Madamu Jeannette Kagame yasangiye n’abana baturutse mu miryango itandukanye hirya no hino mu gihugu bagera kuri 200 iminsi mikuru ya Noheli n’Ubunani.
Yabahaye impano zitandukanye n’impanuro zizabafasha mu masomo bagiye gutangira umwaka w’amashuri 2019 bakiga neza.
Wari umunsi w’ibyishimo ku bana, wabereye mu busitani bwo mu biro bya Perezidansi ya Repubulika, ejo hashize tariki ya 9 Ukuboza 2018.
Uyu munsi waranzwe no gusabana hagati y’abana bagaragaza impano zitandukanye, barimo abazi kuvuga amazina y’inka, abasizi, imikino itandukanye, kuririmba, gusangira umutsima n’ibyo kurya n’ibindi.
Aba bitabiriye uwo muhango baturutse mu miryango itandukanye mu gihugu, abavuka ku babyeyi bari mu muryango Unity Club n’abana b’ababyeyi bakora muri Perezidansi.
Yabwiye abo bana ko we n’Umuryango Unity Club babatumiye kugira ngo bumve ibyabashimishije muri uyu mwaka, ingamba bafite mu gutangira umwaka utaha w’amashuri 2019 n’ibindi.
Yabahaye umukoro ko nibagera mu ngo baturutsemo batangira kujya bakorera ku ntego buri kwezi.
Ati: “Ni umukoro utureba twese n’abakuru; nitumara kugera mu rugo dushake aho twandika intego cyangwa imihigo, nibura umwe tuzaharanira kugeraho buri kwezi. Iki gihe ni cyo abantu bafatiramo ingamba z’umwaka, bagasuzuma uko bawusoje, bakanemeza n’uko bakora mu mwaka ukurikira.
Yakomeje agira ati: “Iyo mihigo n’intego kandi muzabigeraho mufatanyije n’abo mubana cyane cyane ababyeyi banyu ndetse n’abavandimwe banyu.”
Hafashimana Alexandre ni umwe mu bana bari aho, yaturutse mu Karere ka Rutsiro mu Murenge wa Gihango, asoje amashuri abanza ku kigo cya G.S Kongo Nil. Yavuze ko yatsinze ikizamini cya Seminal cy’uyu mwaka ariko akaba afite umubyeyi umwe, nyina, na we utabasha kumwishyurira amafaranga y’ishuri yishyurwa ku kigo yoherejweho, Petit Seminaire Gisenyi, aboneraho gusaba inkunga yo gukomeza kwiga amasomo ye, mu gihe umuryango Caritas wamurihiriraga wamubwiye ko asigaranye umwaka umwe wo kumufasha.
Jeannette Kagame yamwijeje ko atazagira ikibazo ku mashuri ye, asaba n’abandi bana bafite impano zitandukanye ko bakomeza kuziteza imbere, ku buryo uyu mwaka wa 2018 uzarangira hari ibyo bamaze kugeraho bitandukanye, uko buri umwe impano ye iteye, bakagira umwete mu gihe cyo gukora, bagasoma n’ibindi bitandukanye.
Abana bahawe n’impano zitandukanye zirimo ibikoresho by’ishuri, ibikapu byo gutwaramo ibikoresho by’ishuri n’imipira yo gukina bagira n’umwanya uhagije wo kwidagadura.


text:
KUREBA IBYO MU ISEZERANO RYA KERA-AMATEKA
Amateka y’aba isiraeri uhereye igihe cya Yoshuwa ukageza igihe baviriye mu Gihugu cya Babuloni bari barajyanywemo nk’iminyago avugwa muri ibi bitabo uko ar’icumi na bibiri. Aribyo: ( Yoshuwa, abacamanza, Samweli 1&2, Abami 1&2 bikubiye mu gice cyitwa “icy’abahanuzi” cyangwa abahanuzi ba kera, n’ikindi gice cyitwa inyandiko. Nabo baba bitwa abahanuzi kuko intego yabo yari ukwigisha, cyangwa bigaterwa n’ukuntu ubutuwa bw’Imana muri Isiraeli bwasohoye mu buzima bwabo.
Hari amagambo nyamukuru mur’ibi bitabo. Irya mbere ni; Ubwami, Abacamanza babonye ko kutagira Umwami kw’Abaisiraeli ari yo yabaye intandaro yo gucumura (Abacamanza 21:25) mu gihe Samweli 1&2 bitwereka guhagurutswa kwa Dawidi no gutegeka kwe nk’Umwami ukomeye kuruta abandi, bikurikirwa no kwanga abami no kwirema ibice, (Abami 1&2 irindi jambo nyamukuru ni “ijambo ry’Uwiteka” uko Imana yajyaga ivugira mu bantu bayo nka Samweli, Eliya na Elisa.
Kubakwa kw’Urusengero rw’Imana, gusimbura aho gusengera cyar’igikorwa cya gatatu cy’ingenzi. Ijambo nyamukuru rya kane ni “kuramya”. Abami ntibareberwa mu mbaraga za gisirikare, cyangwa uko bakemura ibibazo by’ubukungu, ahubwo uburyo biyemeza gukorera Imana cyangwa kutayikorera.
YOSUWA
Nyuma yo gupfa kwa Mose, Imana yashyize Yosuwa mukimbo cye, Yosuwa yayoboye Abisiraeli kujya mu Gihugu cy’Isezerano, hasohozwa Isezerano Imana yari yarabasezeranije mu binyejana byatambutse. Nk’uko agakiza katari ako kutuvana ikuzimu gusa ahubwo katujyana no mu ijuru, bityo n’umugambi w’Imana kuri Isiraeri ntiwari ukubavana mw’Egiputa gusa ahubwo kwari ukubajyana muri Kanani. Ijambo nyamukuru ni “gufata Igihugu” Imana yari yaracyibahaye icyari gisigaye kwari ukugifata.
Ikibabaje nuko kubera kutumvira kwabo byatumye batakijyamo cyose. (13:1) Yosuwa ubwe yigeze kuba umugaba w’ingabo (Kuva 17:8-13) yungirije Mose (kuva 24:13) hamwe na Kalebu umwe mu batasi wizeye ko Isiraeli izatsinda igihugu cy’isezerano (kubara 14:6-9) Igitangaje nuko niwe na Kalebu mubo bavanye mwegiputa bashoboye kwambuka bagera Kanani. Byari bikwiye ko Yosuwa aba ariwe usimbura Mose akayobora aba isiraeli (Gutegaka 34:9)
Ibice by’ingenzi-
1) Guhamagarwa kwa Yosuwa (1:1-9) Imana imuhamagarira kuyikorera, imubwira gukomera no gushikama.
2) Batsinda Yeriko (2:1-6:27) Yeriko yariwo murwa wa mbere wabohojwe n’abisiraeli.
3) Bambuka yorodani (3:1-17) Isezerano ry’Imana risohora binjira mu Gihugu.
4) Bagabana igihugu (13-21) buri muryango uhabwa umugabane
5) Gusoza kwa Yosuwa (23:1-24:28) Yosuwa ahamagarira aba isiraeli kuvugurura imibanire yabo n’Imana yabo yabacunguye n’uburyo bwo kuyikorera, kandi ahamya icyemezo cye cyo kuyikorera. (24:14-15)


text:
Igi
Igi (ubuke: Amagi )
Kurya amagi menshi, kenshi, ni ukuvuga ngo urengeje amagi 3 mu cyumweru, na byo
bishobora gutera kanseri y’amabere, mu gifu, ibihaha, urwagashya, umura, agahu koroheye ko muri nyababyeyi gategura ururenda rurinda nyababyeyi no mu mirera ntanga y’abagore. Abayarya cyane bakunda kurwara uruhu, ubugora, kwishimagura, imvuvu, kuribwa mu nda, imvururu mu mara, impiswi, ubuhwima. Iyo igi rihuye n’amatoto y’inkoko rikimara guterwa rihura na microbe yitwa Salmonella itera kuribwa mu mara na tifoyide. Amagi afite umunyu mwinshi agakena muri potasiyumu, ni cyo gituma akwiriye kwirindwa n’abarwaye indwara y’umutima. Amagi atera kanseri yo mu maraso cyane ku bagore, ni na yo atera kanseri yo mu gifu. Si byiza kuyaha umwana utari wuzuza umwaka.


text:
02/12/2018, Ikiganiro mwateguriwe kandi mugezwaho na Tharcisse Semana
Akarengane, urugomo n’umuco w’ikinyoma bimaze kuba igiti cy’inganzamarumbo mu Urwanda. Uyu muco mubi wagiye uranga ingoma zose uko zagiye zisimburana, uhereye ku gihe cy’Ubwami kugeza magingo aya, mu gihe cya Repubulika.
Iyo urebeye uyu muco mubi w’urugomo n’ikinyoma mu ndorerwamo y’uburenganzira bw’ikiremwamuntu, usanga uyu muco warabaye politiki ihamye yo gucecekesha, kwikiza no guheza uwo mutavuga rumwe, uwo mudahuje ubwoko cyangwa akarere.
Ukuri k’Ukuri kuribaza kuri uyu muco mubi uranga politiki y’Urwanda n’uruhare abanyamakuru bagira mu kuwurwanya.


text:
Abagenerwabikorwa 41 b’umushinga UKM wa Komisiyo y’Ubutabera n’Amahoro ya Arkidiyosezi ya Kigali bo mu murenge wa Ngeruka mu tugari twa Nyakayenzi na Rutonde mu karere ka Bugesera bahawe ihene 41 zo Korora zizabafasha kongera umusaruro mu buhinzi.
Abahawe amatungo y’ihene bemeza ko zizabafasha kongera umusaruro kuko zizabaha ifumbire bakabasha kweza umusaruro ukiyongera.
Tabaro Elias ni umwe mu bahawe ihene atangaza ko yishimiye igikorwa cyo kumworoza iri tungo rizamuha ifumbire akabasha guhinga akeza.
Iyi hene yahawe izamufasha kandi kwivana mu bukene uko izagenda yororoka azajya agurisha abana bayo amafaranga akuyemo amufashe gukemura bimwe mu bibazo by’urugo.
Ati “Iyi hene bampaye izangeza kuri byinshi kuko izampa amafaranga n’ifumbire ndetse amafaranga nzajya nkuramo nzajya ngura andi matungo magufi nk’inkoko, ingurube, inkwavu no gukora ibindi bikorwa binteza imbere”.
Ikizere yatahanye kimuha kuzahinduka umuhinzi mworozi w’ibihe byose abikomoye kuri iyo hene bamuhaye ngo ajye Korora.
Emmanuel Mbonigaba nawe yemeza ko ihene izamuha uburyo bwo kubona ubwisungane igihe izaba yarabyaye kuko azajya agurisha iziyikomokaho akikemurira ibindi bibazo byo mu rugo rwe.
Yumva atazongera kugira ikibazo cyo kubura amafaranga kuko uko itungo rigenda ryororoka rizagenda rimwongerera ubushobozi mu mibereho ye ya buri munsi.
Umukozi wa Komisiyo y’Ubutabera n’Amahoro muri Arikidiyosezi ya Kigali wari muri iki gikorwa cyo gutanga aya matungo y’ihene Gatera Gaston yasabye abahawe amatungo kuzayorora neza bayabyaza umusaruro, abasaba kandi ko nabo ubutaha bazitura bakoroza abandi baturage bazaba bakeneye korora kandi badafite ubushobozi.
Avuga ko muri gahunda uyu mushinga ufite wo guteza imbere ubworozi bw’amatungo watangiye guha abagenerwabikorwa bawo amatungo magufi arimo ihene, iki gikorwa cyahereye ku baturage 41 muri 300 bateganyijwe guhabwa ayo matungo abandi basigaye bakazagenda borozwa buke buke.
Ati “Iri tungo rizabakenura rizabunganira mu buhinzi n’ubworozi ndetse no mu mibereho y’ingo zanyu.”
Yabasabye kutararana n’amatungo mu nzu kuko bitera indwara, ahubwo ko bagomba kuzishakira aho zigomba kuba kandi heza.


text:
Dukora nta gihembo bakaduseka ariko ntituzabireka - Abakorerabushake b’i Nyaruguru
Urubyiruko rw’abakorerabushake rwo mu Karere ka Nyaruguru ruvuga ko n’ubwo rukora nta gihembo bagenzi babo bakabaseka, batazigera babireka kuko ngo n’ababohoye u Rwanda bakoreraga ubushake badategereje igihembo.
Cléophas Niyibeshaho w’i Busanze mu Karere ka Nyaruguru, avuga ku murimo bakora w’ubukorerabushake agira ati “Baraduseka, bakanatuvuga cyane ngo ni za mburamikoro, ariko kubera ko tuba tuzi aho dushaka gukura igihugu cyacu n’aho dushaka ko kigana, tunazirikana ibihe twanyuzemo, dukora nta mpungenge”.
Aline Twambazimana ati “Abantu, cyane cyane urubyiruko bagenzi bacu, baraduseka kubona tubyuka twambara amajire tugenda. Ariko ntabwo biduca intege kuko tuba tuzirikana aho igihugu cyacu cyavuye, kandi nk’urubyiruko ari twe mbaraga z’igihugu, twifuza kugira aho tukigeza.”
Afatiye ku kuba hari igihe banyuzamo bagahabwa amafaranga makeya yo kwifashisha muri aka kazi bakora (i Nyaruguru ngo bakunze guhabwa amafaranga ibihumbi 15 mu gihe cy’amezi atatu), Twambazimana avuga ko atari na yo abakurura.
Ati “Nta nyungu dukuramo irenze, ariko kuba twumva ko igihugu cyacu kibayeho neza, mu kwirinda Covid19, tukumva ko umubare wagabanutse tubigizemo uruhare, twumva bidushimishije cyane”.
Ubundi urubyiruko rw’abakorerabushake rwifashishwa cyane cyane mu bukangurambaga bwo kurwanya indwara ya Coronavurus, ariko ngo kuba basanzwe bazwi hari igihe bibahesha n’ibindi biraka.
Niyibeshaho ati “Mu gihe habonetse imirimo itangwa n’urwego rw’umurenge, urugero nko kubarura abatuye muri ntuyenabi, baradutuma tugatumika. N’iyo haje igikorwa kiri butange agahimbazamusyi, ni twe tugikora. N’iyo habonetse akazi runaka, tubona ubutumwa mu ba mbere tukabasha kujya mu ipiganwa”.
Yungamo ati “Icyakora inyungu ikomeye dufite ni ukubaho neza mu mahoro, kuko umutekano uhatse ibindi byose.”
Twambazimana asaba urubyiruko bagenzi babo batumva neza akamaro k’umurimo bakora, kubanza gutekereza ku gihugu no kumva ko ari bo mbaraga zacyo.
Ati “Babanze bumve ko ibyo turimo gukora turimo kubyikorera ndetse na bo tukabakorera. Batekereze ku gihugu cyacu cyane, kurenza ku nyungu twabikuramo.”
Janvier Gashema, umuyobozi w’agateganyo w’Akarere ka Nyaruguru, avuga ko abaca intege urubyiruko rw’abakorerabushake ari abirengagiza aho u Rwanda rugeze n’ikiruhagejeje.
Ati “Iki gihugu kiravomwa mu budaheranwa ndetse no mu bushake bwaranze Inkotanyi, zikaza kubohora iki gihugu kandi icyo gihe nta gihembo bakoreraga. Bivuga ngo aya mahoro turimo, iri terambere tugezeho, bishingira ku muco w’ubwitange. Ababaca intege baba bari mu cyerekezo kitari cyo.”
Meya Gashema anavuga ko mu bakorerabushake harimo abantu b’ingeri nyinshi, harimo abafite akazi ka Leta n’abatagafite ndetse n’abikorera, akanashimangira ko kuri ubu imirimo bakora y’ubukorerabushake ari iyo guha igihugu icyo bakigomba kuko igihugu umuntu yavukiyemo aba agifitiye umwenda wo kugikorera kugira ngo acyubake.


text:
IMANA N`IMANA
Ubutumwa bwa 10.03.2018
Imana yatoranyije Mose ngo ajye gukura ubwoko bwayo mu bucakara. Muri urwo rugendo twigiyemwo byinshi ko Imana yacu itoranya abayikorera ukwishaka .yabakuye kwa Farawo n`ukuboko gukomeye, Imana yacu niyibitangaza,kwirinda kwitotombera Imana,gukorera ijuru. Imana yadukuye muri byinshi bitandukanye itwitaho ndetse iduha kuyikorera mubitandukanye. Dukwiye guhagarara neza mu mwanya Imana yaduhaye, tugire intego yo guharanira ijuru.
ABAROMA:8:31-39 Ubwo Imana iri mu ruhande rwacu umubisha ni nde. Iri jambo ribwira uwamaze gutahura urukundo rw,Imana bakayubaha kandi bakayitinya.Satani yabwiye Imana ngo Yobu agukiranukira kuko wamuhezangiye.reka satani aturege ibyiza ntaturege ibyaha turimwo. Twibuke impamvu ituma twarafashe icyemezo cyo kuyikurikira itume umutima wacu waguka. Umuntu usize umwana mu bitaro akaza gusenga nuko aba afite impamvu iba imusunika.reka dushyike aho twumva ko byaba bitaba, twarwara twaba bazima,twabyara twaba ingumba ko Imana ari Imana.Ntagikwiye kudutandukanya n`urukundo rw`Imana.
YOHANA 15:9-16 Isi nta munezero iduha.twakire umunezero uva k`Uwiteka. Dukundane nkuko yadukunze. Petero ati mbonye ko Imana idatoranya k`ubutoni. Ahubwo mu isi yose uyubaha agakora ibyo gukiranuka iramwemera. Twemere itubumbe uko ishaka kuko ni we uzi imyicarire yacu imiryamire nikiri k`umutima.


text:
Ba Ni Nyampinga dukunda muraho neza? Turizera ko mwakunze nimero ya 27 ya Ni Nyampinga, kandi twizeye ko mukomeje kwishimira igice cya 4 cya Ni Nyampinga Sakwe. Nimutwoherereze ubutumwa ku 1019 mutubwire niba mwarayikunze, ariko munatubwire icyo mwakunze kurusha ibindi. Twishimiye rero kubagezaho indi nimero. Ni nimero ya 28, kandi twizeye ko na yo ibashimisha.
Ese ugira ahantu heza ujya ukumva uranezerewe? Muri iyi nimero tugufitiyemo inkuru y’amafoto igaragaza ba Ni Nyampinga bo mu Karere ka Gatsibo na Nyamagabe batubwiye aho bakunda kujya bakumva banezerewe. Ngaho soma iyi nkuru ku rupapuro rwa 4 maze nawe utwandikire utubwire niba ufite aho ujya ukaruhuka, utubwire n’icyo uhakundira.
Indi nkuru udakwiriye gucikwa ni iya Munezero w’imyaka 19. Ni umukaraza wabikunze kuva akiri muto, maze atangira kubyitoza. Yatangiye avuza amajerekani none ubu ni umukaraza mu Itorero Ingenzi rikorera mu Karere ka Nyanza. Waba warigeze wibaza uko wakora umushinga ubyara inyungu kandi ufite ubushobozi buke? Ntucikwe n’inkuru ya ba Ni Nyampinga bashoye mu mbaraga zabo nke, none ubu bakaba bari kwishimira inyungu babonamo. Iyi nkuru iri ku rupapuro rwa 6.
Ese uzi urukingo rwa kanseri y’inkondo y’umura? Birashoboka ko wowe warwikingije ariko hari abagera igihe cyo kurufata maze bagahura n’imbogamizi zishobora kubabuza. Urasoma inkuru ya Germaine na Angelique ku rupapuro rwa 26 batubwira imbogamizi bahuye na zo ariko bakaza kuzirenga, ubu bakaba barikingije. Twizera kandi ko ba Ni Nyampinga mwese muhabwa uru rukingo, iyo igihe cyo kuruhabwa cyageze.
Fora icyamamare twakuzaniye! Ni Aline Sano Shengero, umuririmbyi uzwi ku izina ry’ubuhanzi rya Alyn Sano. Nyuma yo gusoma inkuru ye, urabona na positeri (poster) ye, maze uyimanike aho ushaka. Shangazi na we arahari, arasubiza ibibazo byanyu byerekeye ubucuti ndetse n’ibindi bivuga ku buzima bw’imyororokere.
Ngaho nimuryoherwe n’inkuru ziri muri iyi nimero nshya, kandi ntimubyihererane. Nimumara gusoma muhe n’abandi basome. Ntimwibagirwe kutwandikira ku 1019, mutubwire uko mwakiriye iyi nimero.


text:
Ibibi byo kunywa inzoga ku rugero rukabije
Kunywa inzoga ku buryo burengeje urugero ni imwe mu mpamvu zitera zimwe mu ndwara zitandura harimo nka Diyabete n’izindi nk’uko bisobanurwa na Dr Omary Ubuguyu, umuganga ushinzwe kurwanya no gukumira indwara zitandura muri Minisiteri y’Ubuzima muri Tanzania.
Dr. Omary Ubuguyu nk’inzobere mu by’ubuzima, asobanura urugero rw’inzoga umuntu atagombye kurenza ku munsi, kugira ngo yirinde gushyira ubuzima bwe mu kaga ataretse n’ubw’abandi, kuko hari ubwo umuntu anywa inzoga ku rugero rukabije ingaruka zikagera no ku bandi.
Yagize ati “Umugore ntiyagombye kurenza icupa rimwe rya byeri (beer) ku munsi, mu gihe umugabo atagombye kurenza amacupa abiri ya byeri ku munsi. Ku bagore bakunda Divayi (wine) ngo umugore yagombye kunywa Divayi itarenze mililitiro 125 ni ukuvuga ikirahuri kimwe kiringaniye cya divayi ku munsi, naho umugabo ntarenze mililitiro 250, ni ukuvuga ibirahuri bibiri biringaniye ku munsi ”.
Dr. Ubuguyu avuga ko kunywa inzoga nyinshi zirengeje urugero, byangiza umubiri w’umuntu muri rusange, cyane cyane bihereye mu nda, bishobora guteza ibisebe byo mu nda, ikindi kandi ngo byangiza uburyo umubiri wisukuramo.
Yagize ati “Inzoga nyinshi zishobora kwangiza mu muhogo ugasanga umuntu araruka, zishobora kandi kwangiza imikorere y’imisemburo ya ‘insulin’ ubundi ifasha mu gusya isukari, kandi iyo uburyo bwo gusya isukari mu mubiri buhuye n’ikibazo, nibwo umuntu arwara indwara ya diyabete”.
Dr. Ubuguyu yasobanuye ko kunywa inzoga nyinshi byangiza ubwonko bw’umuntu, ibyo bikajyana no kuba yagira ikibazo cyo kwibagirwa cyane.
Yagize ati “Ku bwonko, inzoga hari ibyo igabanya, harimo cyane cyane ‘folic acid’, kandi iyo ‘folic acid’ igabanutse byangiza ubwonko bigatuma umuntu akunda kwibagirwa cyane”.
Dr. Ubuguyu yavuze ko igituma inzoga nyinshi abantu bikorera mu buryo bwa gakondo, zifatwa nk’izitemewe ngo ni uko ziba zirimo uburozi bwinshi, ku buryo umubiri w’umuntu udashoboye guhangana na bwo.
Uretse izo ngaruka zigera ku buzima bw’unywa inzoga ku buryo bukabije, ngo hari n’izigera ku bandi harimo kuba utwaye ikinyabiziga yanyoye inzoga ku buryo bukabije agasinda ashobora guteza impanuka zo mu muhanda.
Muri izo mpanuka zo mu muhanda hari abazimugariramo ndetse n’abazipfiramo. Iyo ngo hagize abazigwamo, hari abana basigara ari imfubyi, n’ibindi bibazo bivuka mu muryango bitewe no kunywa inzoga ku rugero rukabije.


text:
Mu gihe umubare w’abahungu batekereza ko badashobora gusaba umukobwa kuba inshuti (kumutereta) nta kibahuje nk’ishuri cyangwa akazi, ubushakashatsi bwakozwe mu wa 1997 n’itsinda ry’impuguke z’ Abanyamerika Charles Berger, Richard Caabresse na James Bradac mu by’imibanire (relational development), bwagaragaje ibyiciro (stages) wakurikiza kugira ngo wubake ubucuti n’umukobwa muhuye bwa mbere bitabaye ngombwa ko muhuzwa n’akazi n’ibindi.Dore ibyo byiciro uko ari bitanu nk’uko byashyizwe ahagaragara n’izo mpuguke:
1) Mbere ya byose, ugomba gufata umwanya wo kwitegereza uwo mukobwa ushakaho ubucuti cyangwa ukamuganiraho n’umuntu waba amuzi neza. Ariko byose bigakorwa wirinda ko yabimenya (pre-interaction stage).
2) Nyuma yo kumwitegereza cyangwa kumuganiraho ukabona ari sawa, ushaka uburyo mwazaganira agahe gato (byibura iminota ine) ku buzima busanzwe, ukirinda kugaragaza cyangwa kuvuga ko umushakaho urukundo (initiation stage).
3) Nimumara kumenyana muri make, hazakurikiraho gusangira ibitekerezo no kurushaho kumenyana, mukava mu by’ubuzima busanzwe ahubwo mukaganira ku buzima bwanyu bwite. Gusa ibyo biganiro ntibigomba kuba amaso ku yandi ahubwo ushobora kwifashisha telephone, e-mail, facebook n’ibindi (exploration stage).
4) Mukurikije ibiva mu biganiro, muzatangira kumva ko umwe agomba kubaho kubera undi (depending upon each other) ku buryo muzajya mwifuza kumarana igihe kirekire muganira cyangwa se murebana akana ko mu ijisho (intensification stage).
5) Nyuma bizarangira umwe yumva atabaho mugenzi we atariho. Aho ni ho bavuga ngo ”urukundo rubaye ibamba”. Icyo gihe muzatangira kumva ko atari ngombwa kuganira ku rukundo gusa ahubwo mukaganira no ku buzima busanzwe (you talk about anything and everything). Iyi ntambwe ni yo ya nyuma. Yitwa “intimacy stage”.
Nyuma y’ubu bushakatsi nkugejejeho, ndahamya ko wowe muhungu usobanukiwe neza uburyo watereta umukobwa bitabaye ngombwa ko hagira ikindi kibahuza. Nyuma y’uko hari zimwe mu inshuti z’Umuganga.com zagaragaje ko hari n’abakobwa biteretera abahungu, nizeye ko na bo banyuzwe. Gusa izo ntambwe (stages) zose zishyirwa mu bikorwa buhoro buhoro, nta guhubuka ngo wumve ko byose bigomba gukorwa umunsi umwe kuko urukundo rurubakwa (love is a process). Ubutaha tuzaganira ku buryo wamenya niba inshuti yawe yarakwanze ntibikubwire.
Video Abakobwa Beza
Uburyo bwo Kubaka Ubucuti n'Umukobwa Muhuye bwa Mbere
Mu gihe umubare w’abahungu batekereza ko badashobora gusaba umukobwa kuba inshuti (kumutereta) nta kibahuje nk’ishuri cyangwa akazi, ubushakashatsi bwakozwe mu wa 1997 n’itsinda ry’impuguke z’ Abanyamerika Charles Berger, Richard Caabresse na James Bradac mu by’imibanire (relational development), bwagaragaje ibyiciro (stages) wakurikiza kugira ngo wubake ubucuti n’umukobwa muhuye bwa mbere bitabaye ngombwa ko muhuzwa n’akazi n’ibindi.Dore ibyo byiciro uko ari bitanu nk’uko byashyizwe ahagaragara n’izo mpuguke:
Labels: urukundo


text:
Ugendeye kuri siyansi, cyangwa se ukagendera ku bitekerezo bya benshi mu batuye isi, bakubwira ko urukundo aricyo kintu cya mbere cyiza yaba mu mitekerereze ya muntu, mu mibereho, mu buzima busanzwe ndetse no mu myemerere, ni muri urwo rwego burya urukundo bigoranye kugira ikindi kintu ubigereranya.
Icyakora nubwo aruko biri, abandi bemeza ko kubona urukundo rwa nyarwo aricyo kintu kigoye kurusha ibindi. Akenshi umuntu mukundana ndetse mugakomezanya ubuzima siwe muntu uba warakuze utekereza cyangwa wiyumvamo. Muri macye dore ibintu byagufasha kubona umukunzi bitakugoye na gato.
- Burya ntukibwire ko urukundo rwa nyarwo ugenda urushakisha, ahubwo rurakwizanira.
Umwalimu muri kaminuza ya Washington witwa Pepper Schwartz asanzwe ari inzobere mu mibanire y’abantu, uyu avuga ko urukundo burya ari nk’akazi kuko ngo akazi nako ntikabonwa n’umuntu ugashakisha kurusha abandi ahubwo hari nigihe kakugwirira utari ugakeneye cyane mugihe wawundi wirirwa ashakisha ashobora kumara igihe kinini ntacyo arageraho. Avuga ko bishoboka ko washakisha uwo mukundana kubw’amahirwe ukamubona ariko ngo ni gacye cyane biba. Yemeza ko umuntu w’ukuri mukundana ndetse mukaba mwazanabana ngo muhura by’impanuka ntanumwe wabitekerezaga. Akangurira abantu bose kudateshwa umutwe no gushaka umukunzi w’ukuri kuko isaha n’isaha akwizanira utabitekerezaga.
- Niba ushaka umukunzi ujye ukunda kujya ahari abantu bakunda ibyo nawe ukunda cyane
Singombwa kujya aho abandi bantu bashaka ko ujya, ahubwo ukwiye kujya ahahurira abantu benshi ariko bakunda ibyo nawe ukunda. Prof Pepper avuga ko ibi bikorohera iyo ukora ibyo ukunda kuko ninabwo ubona abakunda ibyo ukunda. Nujya mu ishyaka rya politiki burya uzaba ufite amahirwe yo kuhahurira nabo mufite ibyiyumviro bimwe, nujya mu mikino runaka nabwo nuko bizamera, bishobora no kurangira uhakuye urukundo.
- Niba ushaka urukundo rw’ukuri, ntugakunde kubana n’abakunda kuryoshya.
Ibi nukubera ko burya umuntu mubana mu buzima bwo kuryoshya usanga nta gahunda y’igihe kirekire iba ihari, ahubwo nibyiza kugendana n’umuntu mupanga imishinga y’igihe kirekire. Ibi bituma no mu bihe bibi wa muntu aba ahari, mu gihe wawundi wikundira kuryoshya aba yifuza kubaho mu buzima buryoshye gusa byagera aho rukomeye akigira ahandi. Ukwiye kwibanda ku muntu uhora ashaka ibitekerezo bishya muri wowe ndetse nawe akabiguha, naho wawundi ukoza ibirenge mumeze neza byakomera akagucira mu maso biba bigoranye ko yazavamo urukundo rw’ukuri.
- Ukwiye kujya ubaho ugaragaraza umunezero ku maso
Ushobora kuba udafite umukunzi atari uko yabuze, ahubwo ahanini bituruka ku myitwarire yawe ya buri munsi. Wowe ubwawe niba uhorana umunabi, ushobora kugira uruhare mu gutuma ntanumwe utekereza no kukwikoza. Ukwiye kumenya ko umunezero ubwawo ukurura abantu benshi (Happy people attract people). Abantu nibakubona uhora ukeye ku maso burya nabo bifuza kukuba iruhande bakagusobanukirwa kuko ntanumwe uba ukwishisha.
Niba uhorana umunabi, nta kizere wigirira wowe ubwawe, cyangwa burigihe ugahora ugaragaza ko ntakiza cyaturuka mu bantu, uba uri kwiyicira amahirwe yo kubona umukunzi ugukwiye. Niba urangwa niyi myitwarire ukwiye kureba muganga akakugira inama, ukwiye kujya ukora imyitozo ngororamubiri ukagabanya kwiheba ndetse ugahindura imirire kuko nayo yabigiramo uruhare.
Niba kandi ugira isoni zo kwegera umuntu ngo mutangire ikiganiro, gerageza uzigabanye, kuganira na bagenzi bawe, gusoma ibitabo, gusura imbuga za internet nka ”www.pamakiopress.rw” ni bimwe mu bishobora kugufasha kumenya uko wakwitwara ngo ukosore imyitwarire yawe ya buri munsi.


text:
[Ndlr: Abanyarwanda babivuze ukuri ngo » Uwiba ahetse aba abwiriza uri mu mugongo »! Ingeso mbi yo gutekenika amakuru na raporo zose zerekeye ubuzima bw’abanyarwanda yazanywe na FPR igomba gucika burundu kuko kubeshya atari muco nyarwanda. Niba iyo ngeso yokamye Inkotanyi itamanganywe n’urubyiruko dufite muri iki gihe ni ukuvuga ko narwo ruzayikurana rukayiraga abana babo kugeza u Rwanda rurimbutse. Rubyiruko, nimutegure ejo hazaza hanyu heza, mwirinde ikinyoma. Ndizerako iyi baruwa yandikiwe Cyomoro azayisubiza akavugisha ukuri bityo akaba yitandukanyije ni ikinyoma cyoretse u Rwanda, « Veritasinfo » yishimiye kubagezaho ibaruwa urubyiruko rwandikiye Ivan Cyomoro imusaba gukura urujijo mu banyarwanda!]
Kuwa 13 Ugushyingo 2020
Impamvu :Gusaba ko abanyarwanda bava mu gihirahiro.
Bwana Ivan Cyomoro Kagame,
Nkwandikiye iyi baruwa nk’umusore mugenzi wawe, u Rwanda rwanone ndetse n’ejo , ariko cyane nk’Umunyarwanda musangiye igihugu. Impamvu nyamukuru itumye nkwandikira; ni ubufasha ngukeneyeho ndetse nzi neza ko bukenewe n’abanyarwanda benshi n’ubwo badashobora kubivuga kumugaragaro.
Ubwo bufasha rero ntabundi, ni uko wakoresha ububasha ufite kumubyeyi wawe President Paul Kagame bityo ukamusaba gukura abanyarwanda murujijo niba agihumeka. Ibi ntubifate nkogutebya cg gukinisha ubuzima bw’umubyeyi wawe ndetse n’icyubahiro afite nk’umukuru wigihugu, ahubwo ubirebere mu isura yokuba umubyeyi wawe yararenze kuba uwanyu gusa, akaba ari uw’igihugu cyose, uko yaba agaragara kose nibikorwa yaba akora byose byaba ibyiza cg ibibi.
Subiza amaso inyuma mumateka y’igihugu cyacu urebe inzirakarengane z’abaturage rubanda rusanzwe bagiye babura ubuzima bwabo uko ubuyobozi bwahindukaga mu gihugu cyacu. Byumwihariko ibuka 1994 ubwo President Habyarima yicwaga ibyago igihugu cyagize nyuma yurupfu rwe; imiryango yacu yarahatikiriye kugera no kubatazi ibiba bibera muri politike. Nkaba rwose nkwinginga ngo ukore ibishoboka byose tutazongera guhura n’akaga nkako kandi kugezubu hari icyakorwa bigakumirwa.
Muvandimwe, amezi arenze 6 umubyeyi wawe akaba na President w’u Rwanda bivugwako yaba atakiriho, zirikana ko ayamakuru azwi n’abanyarwanda benshi baba abari mu Rwanda ndetse nohanze y’u Rwanda. Ndakumenyeshako benshi bahangayitse bibaza ikizakurikira kuko badashira amakenga za videos n’amafoto bikunze gushyirwa hanze n’ibiro bya papa wawe ndetse n’itangazamakuru ryo mugihugu cyacu nawe uzi neza ko ritigenga.
Bityo rero niba umubyeyi wawe akiriho mudusabire akore igikorwa gikuraho urujijo, niba atajya mubaturage kubera impamvu zitandukanye wenda harimo nicyorezo cya COVID 19 cg izindi mpamvu ze bwite, ashobora gukorera uruzinduko mumahanga cyane mubihugu by’iburayi cg USA aho benshi mubanyarwanda babona amakuru adashidikanywaho yuruzinduko rwe. Abaye atakiriho nabwo cg afite ikindi kibazo nk’uburwayi bwamumugaje ndakwihanganishije, ndetse ndagusaba kugira ubutwari nk’umwana mukuru mumuryango ugasabako abanyarwanda babimenyeshwa,kuneza y’igihugu cyacu niba koko ukifuriza ejo heza.
Narondogoye ariko byari ngombwa,kuko iki ni ikibazo gikomeye n’ubwo benshi batakivuga kubera ubwoba uzi ubutegetsi bw’umubyeyi wawe bwashyize mubanyarwanda. Mboneyeho gusaba uwo byakundira wese ko yakora ibishoboka byose kugirango iyi baruwa ikugereho,kuko ntabundi buryo mfite bwokuyikugezaho.
Gira amahoro
Kabeja Luther (facebook)


text:
Mu bakora umuziki mu Rwanda, hari byinshi birengagiza gukora nyamara baramutse babishyize mu ngiro barushaho gutera imbere mu buryo bw’amafaranga cyangwa icyiciro barimo cy’ubuhanzi.
Muri iyi nkuru turibanda ku bahanzi nyarwanda batita ku bintu bimwe na bimwe nyamara baramutse bakomeje kubiha agaciro byabafasha mu buzima busanzwe, bagatera imbere, imiryango yabo ikabaho neza ndetse n’igihugu kikarushaho gutera imbere mu buryo ubwo ari bwo bwose.
Bimwe mu byo aba bahanzi nyarwanda birengagiza harimo akazi bakoraga mbere yo kuba abahanzi bakomeye cyangwa gukoresha nabi amafaranga make bakura mu muziki nyamara baramutse babyiseho bakabiha umwanya ayo mafaranga make babona hari uburyo yabungukira batavunitse.
Bimwe mu byo abahanzi nyarwanda birengagiza :
Guhagarika akazi bakoraga bataraba abahanzi bazwi
Abahanzi nyarwanda hafi ya bose, batangiye umuziki hari akandi kazi bafite kabatunze mu buzima bwa buri munsi. Bamwe bari abashoferi, abamotari, abatekinisiye, abarimu, abaganga, abanyeshuri muri za kaminuza, abakanishi, aborozi, abashushanyi, abahinzi n’ibindi.
Ikosa ribaho kuri bose, ni uko iyo hagize ukora indirimbo imwe igacurangwa kuri radio akumva abantu bose birirwa bamuhamagara bamwita umuhanzi, umustar cyangwa andi mazina y’icyubahiro ahita ava mu kazi yakoraga kanamwinjiriza amafaranga ahubwo ugasanga yirirwa ku yicaye cyangwa azenguruka mu mujyi, ajya kwishimisha mu bintu bitandukanye bitanamwungukira nyamara yakagombye kwicara hamwe agakora ako kazi anakora umuziki akabaho neza.
Gucunga nabi amafaranga make bakura mu muziki
Hari bamwe mu bahanzi nyarwanda bakorera amafaranga batazi icyo kwizigamira bivuze yewe batazi niba na banki zibaho. Niba yakoreye ibihumbi 100 uyu munsi, ibihumbi 60 akabisiga mu kabari, 20 akishyura umumotari umutwara cyangwa imodoka ,20 asigaye akishyura imyenda mike aba afite mu gasozi agasigarira aho.
Buri muhanzi agize konti, akagira imibare mu byo akora ntacyamubuza gutera imbere.
Niba ukoreye ibihumbi 100 mu gitaramo kimwe ukamenya ngo urizigamira ibihumbi 70 andi asigaye uyinezezemo cyangwa uguremo agakweto keza nk’abandi.
Kubona amafaranga menshi ku nshuro ya mbere bagahita bagura imodoka
Mu by’ukuri, imodoka ni nziza, ariko se niba uri umuhanzi ukizamuka wenda ukabona ikiraka kikwinjiriza miliyoni enye cyangwa eshatu kashi, icyo aba akeneye bwa mbere ni ukugura imodoka ?
Izo miliyoni bamuha aramutse azifashe akazikoramo umushinga yawizeho neza nyuma y’amezi 5 yaba abarirwa mu bahanzi ba mbere bafite amafaranga menshi mu Rwanda. yabaho neza, umuryango we ukabaho neza, ndetse n’iyo business ye yaba ihoraho ifite abakozi bayikoramo ahemba n’igihugu kikunguka.
Kubaho mu buzima buhenze
Benshi uzasanga bifuza kwambara urukweto nk’urwo babonye mu ndirimbo ya Jay-Z, Shakira, Lady Gaga, Lil Wayne n’abandi nyamara bakirengagiza ko abo bigana ari abanyamafaranga ba mbere mu muziki ku isi. Niba yambara urukweto rugura ibihumbi 200 by’amanyarwanda na we n’umuhanzi nyarwanda agashaka kurwambara aba mu nzu akodesha ibuhumbi 50 ku kwezi ntabwo byahura.
Hari n’abahanzi babona amafaranga menshi agashaka kubaho nk’abo bahanzi bo muri Amerika, agahita ategura gusohokera ahantu heza, hanahenze ndetse ari kumwe n’abakobwa beza aha amafaranga atabarika, nyamara nta n’ibihumbi 100 afite kuri konti , ataranishyura iyo nzu abamo. Niho usanga umuhanzi runaka yajyanwe mu itangazamakuru ngo yambuye umukozi wo mu rugo, yambuye umumotari umutwara n’ibindi birego bidashira.
Kutagira intego mu buzima bwabo
Nta muntu ku isi wateye imbere atagize icyerekezo aha ubuzima bwe. Niba umuhanzi akorera amafaranga, ni byiza ko yapanga gahunda ze akavuga ati ‘nyuma y’imyaka itanu ndashaka kuzaba mfite inzu yanjye mu mujyi wa Kigali cyangwa nzaba mfite hegitari 200 zihingwaho karoti, ari njye ugaburira ibigo by’amashuri by’iburengerazuba ni urugero.
Cyangwa afate gahunda mu muziki avuge ati ‘amafaranga mbona ndashaka ko umwaka urangira mfite studio yanjye bwite, nyuma y’undi mwaka nkorane indirimbo na P Square, Diamond cyangwa abandi bahanzi bakunzwe, nkore cyane kuburyo mu myaka 10 nzaboneka mu bahanzi bahatanira BET Awards .’
Yihaye gahunda akavuga ati, ‘nyuma y’imyaka ibiri ndashaka ko nzaba mfite miliyoni 20 kuri konti nkore umushinga uzambyarira inyungu ,umunsi navuye mu muziki nzabone icyo nkora.’
Ikosa rikomeye rikorwa n’abahanzi aho bamwe biyemeza kuva mu ishuri bakayoboka umuziki kandi ntadipolome itangwa mu muziki wo mu Rwanda. Ni benshi mu bahanzi nyarwanda bashyize ibitabo ku ruhande bahitamo kujya kuba ibirangirire mu muziki nyamara ni igihombo gikomeye kuri bo n’igihugu muri rusange.
N’ubwo buri wese agira uko ayobora ubuzima bwe, ariko ni ikosa rikomeye kuva mu ishuri ukajya gukora umuziki. Iyo uri mu ishuri, urahura ubumenyi bugufasha kwibeshaho, kumenya gukora ubushakashatsi, ari nabyo byagufasha kuba wakora umuziki by’umwuga. Biba ikosa rikomeye cyane, iyo uwo muziki yasimbuje amashuri ye awukoze nta gahunda ifatika afite, bikururira ibibazo nyir’ukubikora, umuryango we ndetse n’igihugu muri rusange.
IGIHE
Reba Video
Urukundo
Amakosa 5 akomeye abahanzi nyarwanda bakora akabasiga mu kangaratete
Mu bakora umuziki mu Rwanda, hari byinshi birengagiza gukora nyamara baramutse babishyize mu ngiro barushaho gutera imbere mu buryo bw’amafaranga cyangwa icyiciro barimo cy’ubuhanzi.
at 12:31
Labels: abahanzi nyarwanda


text:
Muraho neza mwebwe musana imitiya yakomeretse mukanagira inama ababa baremerewe, nimumfashe mungire inama kuko nabuze icyo gukora.
Ndi umusore w’imyaka 23 nkora akazi ko mu guro, aho nkorera Mabuja wanjye ni umudamu mwiza ukiri muto wisanzura kuri buri muntu wese. Ntangira akazi yamfataga nka musaza we akanyitaho umunsi kuwundi nkarushaho kumva mukunze kubera ibyo yankoreraga atitayeko ndi umukozi wo mu rugo.
Uko kunyereka urukundo nanjye nitwaraga nk’umwana mwiza nuko Databuja agashima uko tubanyeho kuko nta ntonganya yumvaga mu rugo. Uwo Mabuja nta kazi afite yirirwa mu rugo ahava agiye gusura inshuti ze nabwo agahita agaruka byumvikana ko tumarana amasaha menshi turi kumwe.
Umunsi umwe yansabye kuza gukora mu cyumba cye avuye koga ninjira yambaye essuie-mains mubonye ndikanga ambaza icyo mbaye ndya indimi ambwira ko ntacyo ngomba gutinya kuko tumeze nk’abavandimwe. Yakomeje kuzajya anyiyegereza gacye gacye gusa kuko njyewe ndi umusore utinya abakobwa nkajya ngerageza kumugendera kure.
None ikibazo mfite ubu iyo Databuja arimo gutera akabariro njya kumviriza nakumva ukuntu umugore twirirwana ataka cyane nkumva ndabishatse bikantera kwikinisha mu gihe barimo gutera akabariro. Ese mpemukire Databuja nzajye ndyamana n’umugore we mu gihe yagiye mu kazi? Databuja ampa buri kimwe amfata nk’umwana we, Ko ikimero cya Mabuja kigiye kunshumuza koko nkore iki? Inama zanyu zirakenewe
umvambese! ubugodyi!! esemwakwihanye mugakizwa koko none ntana bibiliya musoma ngo mwiyumvire inkuru za yosefu umuheburayo uko yirinze ico caha imana ikamuhemba kuba umutware wungirije mumisiri
Mwanawitinda ugirimahirweukayirenjyeshwanonese nutabimugiranazakwirukanishakukazi inamanakujyira nukowamufatanezarwoseukamukoreraicyashaka
tout d’abord si gaho kumviriza.
None ko agufata nkumwana we urashaka iki? Komeza umubere umwana w’imfura naho ubundi nuts ubumfura, uzabura intama n’ibyuma
0728889209 MPAMAGARA MN
Ariko abantu murasetsa koko!!utubashye shobuja ngo unubahe nyokobuja,basi ntiwatinya yuko icyugiye gukora ari icyaha?ubwo se nyokobuja azaguheheta nawe upfe urwo?muhakanire cg uve murugo rwabandi utanduranyije.ibihembo byibyaha ni urupfu,kd wisenya urugo rwabandi ndabigusabye.esubwo shobuja abafashe urumva hakurikiraho iki?uzamujyana mubane?nawe utariho,na we adakora?ubundi se ujya kumviriza iki?bigufasha iki?kwikinisha nubikomeza kd bizakwangiriza ubwonko,nuzana umugore kumurongora ngumunyure bikunanire,ujye ukozaho cg unabitekereje gusa ube urarangije.uretse nizo ngaruka kdi,kwikinisha ni icyaha imbere y’Imana.kizwa uve muri karande Imana ikugirire neza,izaguha uwawe wigengaho nawe wishime ndetse na we asakuze rwose nkibyo wumviriza kuri nyobuja.va mubyaha byubuhehesi ukore ibyiza ugifite uburyo.
ashobora kuba afite na sida mwagiye mukunda ubuzima bwanyu kuruta ibishuko satani yarabateye muzarangiza nabi igihano uzakibona byange bikunde rindira korera amafaranga yakuzanye cg utahe bitaba ibyo uzabona ingaruka .
nywa dedeti wiyahure..


text:
Akivuka,bamwise Giovanni Melchior Bosco.Hari tariki ya 16 Kanama 1815 mu gihugu cy’Ubutaliyani.Yitabye Imana tariki ya 31 Mutarama 1888.Kuba yarakomokaga mu muryango ukennye,byatumye amashuri ayiga abikesheje inkunga z’abagiraneza n’uturimo tunyuranye na we ubwe yikoreraga.Kandi koko mu biruhuko,yajyaga kudoda inkweto(cordonnier),kubaza(forgeron&menuisier)n’ibindi.
Aho aherewe ubupadiri muri Kamena 1841,ntiyibagiwe ineza na we yagiriwe.Imibereho mibi n’ubukene bw’urubyiruko rwo mu mujyi wa Turin byari biteye inkeke.Yiyemeje kubitaho no kubitangira.Ni igikorwa yari ashyigikiwemo na nyina Marguerite Occhiena(Maman Marguerite)kuko se(son père)yari yarapfuye agifite imyaka 2 gusa.
Igikorwa cy’ubusazi
Bitangira,urwo rubyiruko ubwarwo ntirwamushiraga amakenga,kuko rutumvaga icyo uwo mupadiri agamije yiruka inyuma y’abo abandi bagize ruvumwa.Rimwe na rimwe,hari abo yacumbikiraga bugacya bamukenyeje Rushorera ku buryo byari byoroshye gucika intege no kutagira undi yizera.
N’abapadiri bagenzi be, ndetse n’Umwepiskopi we(Mgr Lorenzo Gastaldi)babibonaga nk’igikorwa cy’ubusazi cyangwa cyo kwikuza(folie des grandeurs).Naho abanyamujyi bakumva ko nta kindi ari gutegurira urwo rubyiruko uretse akaduruvayo n’imyivumbagatanyo(révolution).
Nyamara we yarutozaga kwigirira icyizere no guhora rutekereza ku cyatuma ruba ingirakamaro aho ruri hose.Rwaje kubyerekana ubwo icyorezo cy’indwara ya macinya(choléra)cyateraga umujyi:mu gihe abandi bahungaga ngo batandura,rwaratabaye bikomeye.Kuva ubwo,abaturage n’abategetsi bacira aho kubita imburamukoro(voyous)
Ni bo bazagikomeza
Rumwe muri urwo rubyiruko yari yararukuye mu mihanda,urundi arukiza uburoko (prison).Abo bose yabitaga abana be(ses enfants)na bo,gahoro gahoro bagenda barushaho kumufata nk’umubyeyi wabo.Ni yo mpamvu yo kumwita Don Bosco.
Abongabo rero ni bo bazakomeza icyo gikorwa cyo gufasha abafite ibibazo by’ubukene babigisha imyuga(apprentissage) n’imigenzo mbonezabupfura ya gikristu(valeurs et vertus chrétiennes).
Intego y’abo bahungu bitwa « Les Salésiens »n’abo bakobwa yise « Les Filles de Marie-Auxiliatrice »ni ugufata ubuzima nk’irushanwa aho uje mu ba mbere yananiwe aterwa akanyabugabo n’abamuha amashyi y’urufaya kuko na we abongerera akanyamuneza maze bose bagasangira ibyo byishimo.
Yakundaga kubabwira ngo(citations):
« Celui qui est toujours prêt à se plaindre n’a pas l’esprit salésien. »
« Si ces adolescents avaient pu rencontrer un ami qui aurait été attentif à leurs problèmes,on aurait pu éviter cette mise en détention. »
Kuri Pasika tariki ya 1 Mata 1934 ni bwo yagizwe umutagatifu(canonisation) nka Jean Bosco,akaba umuvugizi w’abanyabugeni n’abanyabukorikori(artistes et apprentis)kimwe n’abasakaza ibinyamakuru(éditeurs).
Umunsi mukuru mwiza ku rubyiruko no ku bamwiyambaza bose.
By P.B


text:
Ababyeyi bafite abana bavuye mu buzima bwo mu muhanda barasabwa kubaba hafi kuko baba bacyeneye urukundo n’igitsure bihagije kubera ubuzima bugoye baba baranyuzemo.
Impamvu aba bana bakwiye gukurikiranwa mu buryo bw’umwihariko nuko usanga ubuzima bwo mu muhanda baba barahigiye indi mico itandukanye niyo bari basanganywe.
Imwe mu mico iranga abana bo mu muhanda usanga abenshi baba bafite imyitwarire idasanzwe, akenshi barangwa no kugira amahane, uburakari bwihuse, kuvuga nabi n’imvugo zigoretse, no kutagira icyo batinya nicyo bubaha.
Aba bana ariko iyo bitaweho bakagororwa ndetse bagakurikiranwa mu buzima bwabo bwa buri munsi bavamo abagabo beza kandi bahamye.
Mu buhamya butandukanye butangwa n’abaciye muri ubwo buzima bugaragaza ko aba bana badakwiye gutereranwa kuko ubwo buzima bwo mu muhanda babujyamo kubera imibereho itari myiza baba bahunze mu miryango yabo.
Habimana Jean Paul bakunze kwita (Kibihira) ni umwe mu bana banyuze mu buzima bwo mu muhanda aza gufashwa kubuvamo n’ikigo cy’Abadacogora-Intwari cya Caritas Kigali, mu buhamya bwe avuga ko akiri muri ubu buzima bwo mu muhanda yumvaga nta buzima bwiza azagira.
Yaje kwiga umwuga wo gusudira awubyazamo atoriye (atelier) ubu akorera mu Gakiriro ka Gisozi. Habimana avuga ko umwana wo mu muhanda ashoboye nk’abandi bana bose iyo yitaweho mu mibereho ye ya buri munsi.
Aba bana iyo bitaweho bavamo abagabo bahamye kandi bafitiye umuryango nyarwanda akamaro.
Ati “Rwose inama ntanga ku babyeyi bafite abana bavuye mu buzima bwo mu muhanda nuko baba hafi bakabafasha guhindura ubuzima kuko byose bishoboka mufatiye ku rugero rwanjye”.
Umwe mu babyeyi bafite abana baciye mu buzima bwo mu muhanda witwa Mushimiyimana Renilde avuga ko aba bana babo nyuma yo kuva muri ubu buzima babashije kujya mu ishuri bariga neza bagatsinda.
Ati “Umwana wanjye namutangaho urugero ko yahindutse kandi ubu yiga neza mu ishurikandi agatsinda nkaba mpamya ko azavamo umugabo uhamye”.
Ibi bishimangirwa n’ikigo cy’Abadacogora-Intwari cya Caritas Kigali kita ku bana bo mu muhanda nyuma yo kubafasha no kubasubiza mu buzima busanzwe bakavamo abagabo n’abagore babereye ingo.
Ibi byagezweho ku bufatanye n’ababyeyi babo bana kuko bafatanyije kwita ku burere bwabo.


text:
Yesu ajya mu ijuru yagiye afite impungenge kandi zifite ishingiro, yaravuze ngo’ Umwana w’umuntu naza azasanga kwizera kukiri mu isi?’. Imana ntishobora kuvuga rumwe n’abantu batizera, icyaha gikomeye ni ukutizera imbabazi. Ese ko mu ijuru tuzajyanwa no kwizera, wageze kukigero cyo kwizera nyakuri?
Iyo urebye itorero ukuntu ribayo muri iyi minsi, ubona tutabaho ubuzima bwo kwizera, abantu bafite izina ry’ubukristo ariko ubuzima babaho si ubwo kwizera. Mu nyigisho zizibanda kukwizera, tugiye kuvuga ku bwoko 10 bwo kwizera, tuzagaruka no ku bintu bikuza kwizera, ibintu bibangamira kwizera, n’izindi ngingo zivuga ku kwizera.
Kwizera ni iki?
Mubyukuri biragoye kuvuga igisobanuro cyo kwizera, icyakora mu rwandiko rw’Abaheburayo 11:1, haravuga ngo “ Kwizera ni ukumenya rwose ibyiringirwa udashidikanya ko bitazaba, kandi ni ko kuduhamiriza ibyo tutareba ko ari ukuri”.
“Kwizera ni ukumenya”: Intumwa Pawulo inshuro nyinshi yagiye avuga ngo “ Icyo nahawe n’Umwami kumenya, ni cyo nababwiye nanjye”.
Kumenya ntabwo ari ukumvisha amatwi, ntabwo ari ukumenya ko mu ishuri, ahubwo ni ihishurirwa. Ni ukumenya gutangwa n’Imana, ni ukumenya gutangwa n’Umwuka Wera. Abantu benshi bizera ibitandukanye, ariko kwizera nyakuri ni ugutangwa n’Umwuka Wera.
“Ni ko kuduhamiriza ibyo tutareba ko ari ukuri”: Birasa nk’aho kwizera ari nko kumena igikuta, ukareba hirya ibyo utareba kandi ukabyizera nkaho ari ukuri.
By’umwihariko muri iki gihe cya Korona virusi, birasa nkaho Imana irimo kwigisha isi yose kwizera.
Iyo urebye ibihombo, ukuntu abantu batakaje akazi, abantu bari bazi ko batunzwe n’umushahara, gukora cyane…, bivuze ko Imana yifuza ko biga kuyihanga amaso, bakayishyiraho ibyiringiro bakabaho ubuzima bwo kwizera.
Ukwizera Kristo Yesu nk’Umwami n’Umukiza igihe wihana ibyaha
Agakiza kagizwe n’amagambo 3: Kumva, kwizera no kwatura, iyo ijambo ry’Imana rikumurikiye usobanukirwa ko uri umunyabyaha. Ukamenya ko ibihembo by’ibyaha ari urupfu, impano y’Imana ari ubugingo buhoraho.
Hanyuma iyo umaze kugira agahinda gatera kwihana kuticuzwa, ugasobanukirwa ububi bwawe haba hasigaye kwizera amaraso ya Yesu nk’igitambo kizima cyagukuraho ibyaha, hanyuma ugakurikizaho kwatura. Uku kwizera ni ukuvuka ubwa kabiri( kwihana, guhinduka kuba umwana w’Imana).
Ukwizera guke
Muribuka Petero igihe yari arohamye, yabonye Yesu agendera hejuru y’amazi hanyuma aramubwira ati’ Niba ari wowe mbwira nze’ aramubwira araza ateye intambwe nke, Bibiliya ivuga ko yahise ashidikanya akarohama. Yesu yaramubwiye ngo’ Wa muntu ufite kwizera guke we’.
Hari abantu dufite mu itorero ariko kwizera kwabo kutajya gukura. Ahorana ukwizera guke, ntiyizeye ko azabaho, ubuzima, ntiyizeye ikintu na kimwe. Ibi ni bibi kuko bituma bene uwo muntu arohama mu miraba y’inyanja y’iyi si tugendamo. Imana yifuza ko tubaho ubuzima bwo kwizera.
Ukwizera kwinshi
Yesu yaganiriye n’umusirikare w’umunyaroma wari ufite umugaragu urwaye, igihe Yesu yari hafi aho uwo musirikare amusaba ko yamukiriza umugaragu. Yesu ati ‘ Tugende’, uwo musirikare ati” Oya nanjye mfite abo nyobora, iyo mbwiye umwe ngo agende aragenda, nabwira undi ngo aze akaza, nanjye abanyobora ni ko bigenda.
Ndi umunyabyaha ntabwo wakwirirwa winjira iwanjye tegekera aho uri’.
Yesu amubwira ko agenda, ko kwizera kwe ariko gukijije uwo murwayi. Yesu arangije atanga ubuhamya’ Ngo no mu bisiraheli ntiyigeze abona kwizera kungana n’ukuwo musirikare’. Uwo musirikare ageze mu rugo yaje kumenya ko isaha yavuganiyeho na Yesu, ariho uwo mugaragu yakiriye. Muri iki gihe biradusaba ko tugira ukwizera kwinshi.
Kwizera gukomeye
Abaroma 4: 20, hagaragaza ko Aburahamu yizeye, yiringiye n’ibitakwiringirwa. Bavuga ko umuntu acura afiteimyaka 45, ariko utekereze ko Sara we ubwo yari acuze ubwikube kabiri. Sara yari ashaje ari umuntu utakijya mu mihango, Aburahamu we yari afite imyaka 100 ariko babyaye Isaka.
Yesu yabwiye abigishwa be ko ‘Bagize ukwizera kungana n’akabuto ka Sinapi, bakuraho imisozi’. Mu buzima bw’ubukristo harimo imisozi myinshi, mu nzira ijya mu ijuru duhura n’ibigeragezo bitandukanye. Dukwiye kugira ukwizera kwakuraho imisozi, imisozi izanwa na Satani, iy’ibigeragezo…
Igiteye ubwoba muri iki gihe, ni ukuntu imibare y’amatorero yiyongera ariko ibyaha ntibigabanuke. Itorero ni itabaza riri ku gitereko cyaryo, ni umunyu w’isi, ni umucyo uvira amahanga, ni umudugudu utabasha kwihishira. Ahantu hari umunyu birumvikana, itabaza riri kugitereko rirabona turi umucyo uvira amahanga.
Ikibabaje rero ni ukuntu umwijima ukomeza kutwegera kandi itorero rihari!. Dukwiye kugira kwizera kwakiza abanyabyaha, kwazana abandi kuri Kristo Yesu.
Ukwizera kw’impano
Uku kwizera niko Imana ikoresha ibitangaza. Ni ibitangaza bikozwe n’Imana kuko hari n’ibitangaza Satani agenda apirata bijya gusa n’iby’Imana. Ubundi ibitangaza by’Imana aho bitandukanira n’ibindi, ni uko ibyo bitangaza biba bifitanye isano n’Imana.


text:
Yanditswe na Umuhire Valentin
Abaturage bo mu murenge wa Muko Akarere ka Gicumbi mu Ntara y’Amajyaruguru borojwe n’umushinga HEIFER/RDDP batangiye umwaka wa 2020 boroza bagenzi babo.Inka 12 nizo zituwe kuri uyu wa kane tariki ya10 Mutarama 2020.
Aborojwe na HEIFER bitura bagenzi babo
Umunyamabanga nshingwabikorwa w’Umurenge wa Muko Bwana Kayiranga avuga ko uretse no koroza abaturage uyu mushinga wanabahuguye gukora ibiryo by’amatungo ndetse n’umunyu w’inka.
Abaturage ba Muko bamurika imyunyu y’inka bakora
Kuva mu mwaka wa 2018 HEIFER/RDDP imaze koroza abaturage bo mu murenge wa Muko inka 44 .Kuri ubu muri gahunda ya girinka Umurenge wa Muko ukaba umaze guhabwa inka 1211 ukongeraho 12 zituwe ku munsi w’ejo. Kugeza ubu mu murenge wa Muko habarurwa inka 5328,izigera ku 1300 zirakamwa k’uburyo haboneka litiro 3400 buri munsi mu murenge wose.
Gusa ariko abaturage bavuga ko bahangayikishwa no kutagira ikusanyirizo ry’amata hafi kuko bagemura amata mu murenge wa Rutare ndetse n’i Kagamba.
Abana bahawe amata mu birori
Mu muhango wo kwitura wabaye kuri uyu wa kane tariki ya 09 Mutarama 2020 HEIFER/RDDP ikaba yaremereye abaturage ba Muko kububakira ikusanyirizo riciriritse rizabafasha kugeza amata ku isoko bitabagoye. Kugeza ubu litiro y’amata mu murenge wa Muko igeze ku mafaranga 200.


text:
ISHEMA RYACU
BA RUSAHURIRA-MU-NDURU MU BUKUNGU BW’U RWANDA.
By A. Ben Ntuyenabo on 7 septembre 2015
♦-Nkuko mperutse kubyandikaho, nyuma yo kwirukanwa kw’imiryango itagira aho ibogamiye (ONG) hafi ya yose mu gihugu cyacu, hashyizweho ikigega (AGACIRO DEVELOPMENT FUND), abanyarwanda b’ingeri zose , ibigo bya Leta, abikorera ku giti cyabo n’abandi barakitabiriye pe! aliko kugeza ubu babaye nkabarambirwa guhora batanga amafranga batamenya irengero ryayo bagahora babeshywa ko arimo kubyazwa inyungu. ♦-Ikindi ni […]
Posted in Ahabanza, Amakuru | Tagged AGACIRO DEVELOPMENT FUND, BNR, FPR, ISHEMA RYACU, KARENZI KARAKE, RSSB, RWANGOMBWA John


text:
Gasana Richard
Gatsibo : Meya Richard Gasana arica agakiza
By Jean-Michel Manirafasha on 24 avril 2018
Mu cyumweru gishize mu karere ka Gatsibo habereye inama iyobowe na mayor w’ako karere GASANA Richard. Iyo nama ikaba yari ihuje abayobozi b’ibigo byose bya leta n’ibyigenga bikorera muri ako karere, kandi harimo aba directeur b’ibigo by’amashuri, hari harimo kandi ushinzwe uburezi mu karere, vice mayor, utegeka police, ukuriye ingabo, n’abandi. Bategetse ko buri mukozi […]
Posted in Ahabanza, Amakuru | Tagged Gasana Richard, Gatsibo


text:
Uburwayi bw’umugongo bukomeje kwibasira abantu b’ingeri zose. Abantu benshi cyane usanga akenshi bibasirwa n’uburwayi bw’umugongo, aho yicara agataka, yahaguruka agataka, yatambuka agataka, biturutse ku mpamvu zitandukanye.
Ubushakashatsi bwakorewe mu Busuwisi bugaragaza ko abantu umunani ku bantu icumi (8/10) baba bafite ububabare bw’umugongo. Ubu bubabare kandi ngo bukaba bushobora no gukwira mu bindi bice by’umubiri.
Ni ubwo ushobora guhamagara umuganga +250785686682 akaguha amakuru yose kuri iyi ndwara, muri rusange dore impamvu zitandukanye zishobora gutera uburwayi bw’umugongo.
Urubuga rwa liguerhumatisme, dukesha iyi nkuru ruvuga zimwe mu mpamvu zitera kubabara umugongo, murizo harimo :
• Kudakora imyitozo ngororamubiri
• Kwicara umwanya munini cyangwa se ukicara nabi (Kwicara umuntu yihengetse cyangwa yunamye) no guhagarara nabi.
• Guterura ibintu biremereye ukabiterura uhese umugongo.
• Umubyibuho ukabije ushobora guhungabanya imikorere myiza y’uruti rw’umugongo.
• Imvune.
• Hari n’igihe umuntu ashobora kubabara umugongo biturutse ku ndwara. Muri izo ndwara harimo rubagimpande, igituntu gifata mu magufwa, koroha no gusaza kw’amagufwa byaterwa no kubura imyunyu ngugu ihagiye nka calcium n’ibindi .
• Guhora uhetse igikapu kirimo mudasobwa(Laptop), amasakoshi aremereye bishobora gutera indwara z’umugongo.
• Inkweto ndende ku badamu zigira uruhare mu guhindura imiterere y’urutirigongo (Deformities) bigatera n’ububabare bw’umugongo.
• Matelas zinepa cyangwa zikomeye cyane nazo ziri mu bitera umugongo.
1. Gukora Imyitozo ngororamubiri :
Umubiri ukomeye/igihagararo bifasha umubiri guhagarara uhamye bikarinda umugongo. Niyo mpamvu abantu ubona badakomeye ubona badahagarara neza baba bameze nk’abihengetse bikangiza umugongo.
2. Irinde kwicara cyangwa guhagarara ndetse no kugenda nabi (kwicara cyangwa guhagarara hamwe umwanya muremure urenze isaha)
Uburyo uhagararamo/wicaramo nk’uko twabivuze haruguru bigira ingaruka ku mugongo . Aha turavuga nk’abakobwa /Abahungu bahagarara, bagenda uko bidasanzwe hari ikintu runaka kigambiriwe, Ibi bigira ingaruka zikomeye ku mugongo wawe. Genda ugororotse, icara ugororotse kandi nujya kunama wuname neza witonze.
3. Irinde inkweto ndende
Inkweto ndende cyane izambarwa n’abagore /abakobwa ziri mu zibatera uburwayi bw’umugongo. Kuzirinda nabyo byagufasha kwirinda uburwayi bw’umugongo.
4. Irinde guterura ibintu biremereye cyane kurusha ubushobozi bwawe
5. Niwicara, shyira agasego gato ku mugongo ahagana hasi
6. Irinde kunama inshuro nyinshi cyane
7. Menya uburyo bateruramo ibintu
Ese uburwayi bw’umugongo buravurwa bugakira ?
Uburwayi bw’umugongo ni uburwayi buvurwa bugakira. Mu kuvura umugongo habanzwa gusuzumwa icyawuteye.
Mu gushaka gusobanukirwa kurushaho iyi ndwara n’uko ivurwa, Eric Abizera, Umuganga mu ivuriro Kundubuzima Health Care avuga ko uburwayi bw’umugongo babuvura kandi bugakira neza bifashishije imiti igezweho ikoze mu bimera ndetse n’inyunganiramirire zifasha amagufa.
Muri yo twavugamo nka : Calcium capsules, Joint health plus capsules, Compound marrow powder. Iyi miti ijyana n’ubugororangingo, imyitozo ngororamubiri ndetse na massage bikorwa n’inzobere mu bugororangingo bamaze kugusuzuma icyateye ubwo burwayi bw’umugongo.
Aho wabona ubu bufasha


text:
Muri iki gihe hirya no hino ku isi ntihasiba kumvikana ubutane hagati y’abashakanye (Divorce). Ni ibintu byafashe intera ndende kuko no mungo z’abakristo bimaze kugaragara ko zugarijwe n’aka kaga. Ibi biratanga igisobanuro ko Satani yahagurukiye kurwanya umuryango kuburyo bukomeye, ko niba hatagize igikorwa umuryango ushobora guhura n’ingaruka zikomeye ubu ndetse n’igihe kizaza.
Kimwe mu bitera ubu butane(Divorce) ni uko abashakanye baba barahitanyemo bafite inyungu runaka bashingiyeho, nta rukundo nyakuri ruri hagati yabo. Ikibazo gikunze kwibazwa na benshi ni ibyo umuntu yagenderaho ahitamo uwo bazabana akaramata. Akenshi hari ubwo abakristo benshi babwirwa bati “ ni ugusenga Imana izamukwereka” ariko muby’ukuri ntibihagije , kuko bishyira umuntu mu gihirahiro.
Icyakora hari ibintu bifatika umuntu yagenderaho dushingiye kubyo Bibiliya itwereka.
Ese umaze iminsi wibaza uko wahitamo uwo muzabana akaramata? Igisubi kiri muri iyi nyigisho.
Ubwo yatambutsaga inyigisho ye kuri Agakiza Tv, Umuvugabutumwa(Evangeliste) Adda Darlene Kiyange, yavuze ku bintu bitanu by’ingenzi umusore cyangwa umukobwa ashobora kwifashisha ahitamo uwo bazarushinga akaramata:
Agakiza (Kuba umuntu yubaha Imana)
Nk’ abakristo amahitamo akwiye gushingira ku kubaha Imana. Uwo uhitamo ni umuntu mugomba kuba muhuje ukwizera, kandi akaba ibyo akora byose bishimangira ku gutinya Imana no kuyoborwa nayo. Yifashishije ibyanditswe byera mu Itangiriro igice cya 24, Ev. Adda yagiriye Inama abifuza guhitamo abo bazabana kurebera ku rugero rwa Aburahamu ubwo yatumaga Igisonga cye kujya gusabira umuhungu we Isaka, nk’uko tubisanga muri icyo gice. Yaramubwiye ati” Nanjye ndakurahiza Uwiteka, ni we Mana nyir’isi, y’uko utazasabira umwana wanjye Umunyakananikazi,abo ntuyemo . Ahubwo uzajye mu gihugu cyacu kuri bene wacu , usabire yo umwana wanjye Isaka umugeni”
Ni byiza ko ukwiye guhitamo uwo muzabana ushingiye ko muhuje ukwemera , mwubaha Imana kandi muyoborwa nawe.
Kuba uwo muntu afite urukundo
Abantu benshi nanone bakunze kwibaza uko wamenya umuntu ugukunda, ariko biroroshye kubimenya. Umuntu ugukunda akwifuriza ibyiza, ibyo agukorera byose bigomba kuba bigaragaza ko agukunda. Muri iki gihe mu rubyiruko harimo kugaragara ukwishora mu mibonanompuzabitsina igihe kitari cyagera( Ubusambanyi) nyamara ntabwo ibyo byakwereka ko uwo muntu muzabana, ahubwo ntabwo agukunda. Iyo agukunda ntabwo yakwifuriza ikibi cyangwa ngo ashyire ubugingo/ ubuzima bwawe mu kaga. Ntawe uyobewe ko gusambana ari icyaha. Umuntu ugukunda rero nta kibi yakwifuriza.


text:
Kevin ni izina risobanura umuhungu mwiza w’uburanga. Ni ukuvuga mu buryo bugaragarira amaso “handsome” iyo ari Kevine bisobanura umukobwa mwiza “beautiful”
Ni izina rifite inkomoko mu rurimi rwakoreshwaga muri Irland naho mu Kilatini ni Calvin.
Icyo gihe muri Ilranda ryakoreshwaga basobanura umuntu w’imico myiza, umunyakuri kandi mwiza inyuma (bimwe bigaragarira amaso).
Ba Kevin bakunze krangwa no kwigenga, bahorana inyota yo kumenya, bafata umwanya wo gutekereza ku byo babona, bakunze kuba abahanga n’abanyabwenge.


text:
Huye - Ababyeyi barishimira gahunda yo gutoza abana umuco nyarwanda mu gihe cy’ibiruhuko
Mu gikorwa ngarukamwaka gitegurwa n’Ikigo cy’Ingoro z’Igihugu z’Umurage w’u Rwanda cyitwa “Twige, Tumenye Umuco wacu”, ababyeyi bafite abana bakitabiriye barashima ubumenyi n’uburere abana babo bahawe. Iki gikorwa cyatangiye ku wa 10 Ukuboza kigasozwa ku wa 21 Ukuboza 2018 kitabiriwe n’abana n ‘urubyiruko basaga 258 batozwa bimwe mu bikorwa ndangamuco n’indangagaciro z’umuco nyarwanda hagamijwe kubisigasira, kubibungabunga no kubimenyekanisha.
Callixte Ndayisaba umwe mu babyeyi bafite abana batojwe muri iki gikorwa yashimye iki gikorwa cyunganira ababyeyi mu gihe cy’ibiruhuko bigatuma abana babo batarangara ndetse bakunguka ubumenyi ku muco nyarwanda.
Abitabiriye iki gikorwa batojwe bimwe mu bikorwa ndangamuco birimo imyuga, imbyino n’imirimo gakondo y’abanyarwanda harimo gutaaka amasaro, kuboha, kubumba, kwenga, kubyina Kinyarwanda, kunyabanwa, kurasa intego, gutereka amata no kuyacunda n’ibindi. Banasuye kandi ahantu ndangamurage na ndangamateka haherereye mu mujyi wa Huye (Astrida yo hambere) nk’umurwa mukuru w’ u Rwanda mu gihe cy’ubukoloni kuva mu 1920 kugera mu 1962. Uru rubyiruko rwasobanuriwe amateka n’ inkomoko y’iri zina “Astrida” ryaje kwitirirwa uyu mujyi ndetse na katedarali ya Butare rikomotse ku mwamikazi w’ububiligi w’icyo gihe “Astrid” mu gihe u Rwanda rwari rukoronijwe n’ububiligi. Ahandi hasuwe ni mw’isantere y’ubucuruzi ya cyarabu, Hotel Faucon, Ishuri ry’indatwa n’inkesha (ahahoze hitwa Groupe Scolaire Officiel), n’ahandi.
Umuyobozi w’Ikigo cy’Ingoro z’Igihugu z’Umurage w’u Rwanda, Amb. Robert Masozera yavuzeko mu nshingano iki kigo gifite zirimo no kwigisha, hari umwihariko wo guha umwanya abana kugirango babashe gufata neza ibyo biga ndetse bamenye n’indangagaciro zibikubiyemo. Anaboneraho gushimira ababyeyi bahisemo kohereza abana babo muri iyi gahunda kuko byabarinze ingaruka mbi zikomoka kw’ikoreshwa nabi ry’amateleviziyo n’ibindi bikorwa by’ikoranabuhanga. Agereranya umwana witabiriye iyi gahunda n’uwabonye indyo yuzuye haba ku mubiri ndetse no mu bunyarwanda bwuzuye. Ku cyifuzo cy’uko igihe cy’iminsi 10 iki gikorwa kimara ari mike ikwiye kongerwa, yavuze ko koko idahagije ariko ari intango nziza yo kugirango umwana amenye iby’ibanze ariko yanashaka agakomeza akiyungura ubundi bumenyi kuko Ingoro z’ Umurage zifite mu nshingano zayo kwigisha abantu umuco n’amateka by’igihugu kandi hakabaho umwihariko wo kwigisha urubyiruko binyuze mu bikorwa bifatika.
Asoza ku mugaragaro iki gikorwa, Umuyobozi w’Akarere ka Huye bwana Ange Sebutege yavuze ko uretse kuba iki gikorwa gifasha kugirango umuco udacika kinafite uruhare mu kunganira bamwe mu babyeyi batabasha kwigisha abana babo kubwo kutamenya neza amateka n’umuco by’u Rwanda cyangwa kutabona umwanya wo kuganiriza abana babo. Kuri we ngo iki gikorwa kinafasha ubuyobozi mu kurinda umutekano kuko abana baba bari ahantu hazwi bitaweho kandi biga ibintu bifitiye igihugu akamaro. Amasomo atangwa muri iyi gahunda ashobora kugira uruhare muri gahunda yo guhanga imirimo mishya harimo n’ishingiye ku mpano bityo Akarere ka Huye kiteguye kuzafasha abazaba bafite ibihangano bikomoka kuri izi mpano bakabona aho babimurikira abaguzi.
Mugwaneza Jean Paul


text:
Abanyarwanda bakangukiye kwisuzumisha no kwirinda indwara zitandura
Yanditswe na MUTUNGIREHE SAMUEL
Umuyobozi ushinzwe kurwanya indwara ya Diyabete mu ishami ryo kurwanya indwara zitandura (NCDs) mu Kigo k’Igihugu cy’Ubuzima (RBC), Niyonsenga Simon Pierre, yatangarije Imvaho Nshya ko bimaze kugaragara ko Abanyarwanda bamaze gusobanukirwa agaciro ko kwisuzumisha indwara zitandura no kumva inama bagirwa na muganga mu kwirinda izo ndwara.
Yabitangaje ejo hashize, tariki ya 18 Werurwe 2018, ahabera siporo rusange y’Umujyi wa Kigali ku Kimihurura aho bamwe mu bitabiriye siporo bashobora kwisuzumishiriza ibimenyetso by’indwara zitandura nk’umuvuduko ukabije w’amaraso, impyiko, igipimo k’isukari mu maraso, indwara z’amaso n’iz’amenyo kimwe no kugirwa inama ku buryo bwo kwitwara mu gihe ufite cyangwa udafite ibyo bimenyetso by’izo ndwara.
Yagize ati: “Ni byiza; ku ruhande rumwe bitwereka ikintu kiza, ko abantu batangiye kumenya agaciro k’ubuzima bwabo ndetse ko bagomba no kwisuzumisha. Ni yo mpamvu ubona basigara bisuzumisha kandi siporo bajemo yarangiye, kuko bazi ikindi kintu kiza atari iyo siporo gusa bakamenya ko siporo igomba kujyana n’ubuzima bwiza.
Vuguziga Alexis wisuzumishije indwara zitandura yabwiye Imvaho Nshya ati: “Iyo utazi uko ubuzima bwawe buhagaze ntiwategura ahazaza hawe neza ariko iyo uzi uko uhagaze biba byiza; iyo ufite indwara urivuza, ugategura ahaza hawe nta kibazo.
Akenshi nisuzumisha nkoresha imashini zikoresha intoki kandi mbikoze inshuro zigeze kuri eshatu aha ni ubwa mbere nari mpaje. Ibisubizo byange biragaragaza ko nta kibazo mfite.”
Harerimana Schadrack urengeje imyaka 50 y’amavuko yagize ati: “Kwisuzumisha ni ngombwa; iyo ukora siporo ugomba kwisuzumisha kugira ngo urebe uko uhagaze kuko ushobora no kwirukanka muri siporo urwaye ukaba wakwitura hasi utari ubizi, ariko iyo wipimishije umenya uko uhagaze ukamenya na siporo wakora.
Nge uko nkoze siporo ndipimisha, nta kibazo ngira, umuvuduko w’amaraso uba umeze neza, nta Diyabete byose nta kibazo. Siporo ni yo ituma ahubwo umuntu atarwara izo ndwara.”
Niyonsenga Simon Pierre, yasabye abantu muri rusange n’abadakunda kwitabira umunsi wa siporo rusange ubonekamo na serivisi zo kwisuzumisha indwara zitandura, ko izo serivisi zidatangirwa gusa ahahuriye abantu benshi nko muri siporo.
Ati: “Ku rundi ruhande, abantu bamwe bakeka ko izi serivisi ziboneka hano (muri siporo rusange) gusa kandi ziboneka no ku bigo nderabuzima n’ahandi hose umuntu ashobora kujya kuhisuzumishiriza, bakamusuzuma nk’uko turi kubikora.”
Minisiteri y’Ubuzima ivuga ko Leta yemereye abantu bakuze kwisuzumisha nibura inshuro imwe mu mwaka, ku bagore bafite imyaka guhera kuri 35 y’amavuko no ku bagabo bafite imyaka 40 bakoresheje ubwishingizi bwose bafite ku bitaro n’ibigo nderabuzima biri mu Rwanda.


text:
Muri Lebanon Hotel, umukiriya ni umwami
Yanditswe na RUTAYISIRE EMILE
Umuntu wese ugeze bwa mbere kuri Hoteli Lebanon ikibazo yibaza ni aho yabaga ataragera ahantu hari abakozi bakirana urugwiro na serivisi ntagereranywa uhasanga. Umuntu uhageze agenda anyuzwe kandi agahora yifuza gusubirayo.
Hoteli Lebanon irimo kuganwa n’abantu benshi kubera kunyurwa na serivisi bahabonera, iherereye mu Mujyi wa Kigali mu Karere ka Gasabo, mu Murenge wa Remera. Kugera neza kuri Lebanon Hotel unyura aho bita mu Migina iruhande rwa Sitade Amahoro, ukanyura iruhande rwa Hotel Sport View muri metero 60 uhita ubona amazina ya Hotel Lebanon, mu nyuguti nini zigaragara.
Ubwo Imvaho Nshya yaganiraga n’Umuyobozi Mukuru wa Lebanon Hotel Madamu Rukundo Claudine, yavuze ko Labanon Hotel yihariye kuri serivisi zinoze, kandi irangwa no gufata neza umukiriya akabona icyo akeneye cyose bigatuma agenda anyuzwe ku buryo ahora yifuza kugaruka.
Ushaka no gusura iyi Hoteli biremewe, ugerayo bakayigutambagiza bagusobanurira serivisi zihatangirwa.
Urebye uburyo Hoteli yubatswe na serivisi zihatangirwa utangazwa n’ibiciro biri hasi uhasanga. Hari ibyumba binyuranye uhitamo ikijyanye n’ubushobozi ufite. Hari ubwogero (piscine) buteye amabengeza, Sauna na Massage, ubusitani bubereye ijisho, Bare na Resitora.
Hoteli ifite kandi icyumba mberabyombi cyakira abantu basaga 300 bahuriye mu nama cyangwa ibindi birori. Ibi byose uhasanga ariko binozwa n’urugwiro wakiranwa n’abakozi baho.
Iyo uhamagaye kuri Lebanon Hotel ushaka kuhacumbika, wohererezwa imodoka ikagufata aho uri hose mu Mujyi wa Kigali. Ushobora kandi no guteguza ko wifuza kuharuhukira ukiri mu Ntara cyangwa mu mahanga.
Iyo ugeze ku kibuga k’indege uvuye mu mahanga, wohererezwa imodoka iza kugufata mu kanya nk’ako guhumbya.


text:
RALC yagaragaje indangagaciro enye zigiye kugenderwaho
Yanditswe na MUTUNGIREHE SAMUEL
Umunyamabanga Nshingwabikorwa w’Inteko nyarwanda y’ururimi n’umuco (RALC), Dr. Vuningoma James, yatangaje ko hagiye gushyirwaho indangagaciro enye z’Abanyarwanda zigiye kugenderwaho.
Dr Vuningoma yavuze ko nka RALC bakoze ubushakashatsi ku ndangagaciro, zishyirwa mu gitabo “Indangagaciro z’Umuco w’u Rwanda”, imfashanyigisho ibanza, bityo bagiye kuzihuza n’ibyavuye mu bushakashatsi bwakorewe mu Itorero ry’Igihugu, ibyo mu kigo cy’amatora, Unity Club Intwararumuri, Komisiyo y’Ubumwe n’Ubwiyunge, babibyaze indangagaciro z’Abanyarwanda zigiye kugenderwaho ariko zifite izindi zishamikiyeho.
Ati “Izo ndangagaciro enye ni Ugukunda Igihugu, Ubumwe, Ubupfura n’umurimo. Izo ndangagaciro uko ari enye twasabwe gukora ikindi gitabo kitari iki (cya RALC), kigiye gukurikira iki, kigaragaza ingandagaciro remezo enye n’izindi ndangagaciro zizishamikiyeho.”
Yongeyeho ko nyuma y’icyo gitabo hari n’ikindi gikorwa cyo kugaragaza amateka y’ahantu hose nyaburanga hari amateka y’Abanyarwanda kugira ngo age yigirwaho.
Ati “Ariko hagati aho Inteko nyarwanda yatangiye no gushakisha uburyo izamenya ahantu hafite uburanga mu Rwanda hashobora gufasha kugira ngo Abanyarwanda bige amateka y’ubuzima bwabo.
Hakozwe ubushakashatsi ku bindi by’umuco nyarwanda birimo ubukwe nyarwanda butavugwaho rumwe muri ino minsi ku ngingo zimwe na zimwe, hakozwe ubushakashatsi bwo kumenya uko itangazamakuru, murandasi, imbuga nkoranyambaga bigira ingaruka ku muco n’ururimi nyarwanda, ku myambarire y’abakobwa, abagore n’abagabo n’ibindi bishyirwa mu majwi hagati y’abo mu byiciro bitandukanye.
Dr. Viningoma ati “Impamvu y’iki gikorwa ni uko Inteko nyarwanda y’ururimi n’umuco ifite uruhare runini mu nganda ndangamuco (cultural industries) zibarizwa muri rugaga rw’abikorera.
Ibyo biri kandi mu mwanzuro wafashwe mu nama y’umushyikirano iheruka mu 2013, wo gushaka ibintu bishobora kudindiza iterambere umuco nyarwanda n’ururimi, bishingiye no ku kuba UNESCO yaramaze gushyira ururimi rw’Ikinyarwanda mu ndimi gakondo ziri ku isi zigiye kuzimira zikavaho.


text:
Imiryango isaga ibihumbi 200 izitabwaho muri Guma mu Rugo
Minisiteri y’Ubutegetsi (MINALOC) bw’igihugu iravuga ko muri gahunda ya Guma mu Rugo izatangira gushyirwa mu bikorwa ku wa 17 Nyakanga 2021 mu bice bimwe by’igihugu, habaruwe imiryango ibihumbi 211 izitabwaho mu rwego rwo kubafasha kubahiriza ingamba nshya zo kwirinda Covid-19.
Byagarutsweho na Minisitiri w’Ubutegetsi bw’igihugu, Gatabazi Jean Marie Vianney kuri uyu wa Kane tariki 15 Nyakanga 2021, akavuga ko Leta ifite inshingano ku baturage bayo ku buryo nta wakwicwa n’inzara kubera ko bafite ikibazo cya Covid-19.
Ati “Tuzagerageza gutanga ibiryo ku miryango yabazwe, abaturage bagera ku bihumbi 211, ku buryo muri iyo miryango bazatanga bakurikije imibare y’abantu umuntu afite mu muryango we, ari ufite abantu 2, 3 kugera kuri 5, 6 ndetse n’ufite abarenga 6. Ibiryo ubundi bibarwa hakurikijwe ibyo umuntu yakenera nk’intungamubiri ku munsi”.
Inzego z’ibanze zo mu masibo, mu tugari no mu mirenge zifite inshingano zo gufasha abo baturage kandi bakabikora mu buryo bwa nyabwo, ndetse no mu tundi turere tutashyizwe muri gahunda ya Guma mu Rugo, harimo abaturage barwariye Covid-19 mu ngo bakeneye ubufasha.
MINALOC ivuga ko inshuro eshatu za mbere zabanje, hagiye habaho gutunguza abantu gahunda ya Guma mu Rugo ku buryo nyuma yaho hari ibibazo byagiye bigaragaramo.
Bimwe muri ibyo bibazo harimo ko hari abantu wasangaga baje nko kwivuza cyangwa gusura abantu mu Mujyi wa Kigali bakabura uko basubira aho baturutse, hakaba n’abagize ubwoba bw’imibereho muri iyo minsi bagashaka gusubira mu Ntara ariko bakabura uko bagenda, ari yo mpamvu kuri iyi nshuro habayeho guteguza hagatangwa iminsi ibiri mbere y’uko iyo gahunda ishyirwa mu bikorwa.
Ikindi kitazongera kugaragara ngo n’amakosa yagiye akorwa ubushize mu bijyanye no gutanga ibiryo, kuko hafashwe umwanya uhagije wo kubitegura ndetse no kubitekerezaho ku buryo mu turere uko ari 11 twashyizwe muri Guma mu Rugo, hari amatsinda yateguwe arimo kubikoraho azita ku bantu bose bafite ikibazo cy’uko babonamo ibibatunga muri icyo gihe cy’iminsi 10, kugira ngo ubuzima bukomeze.


text:
Amarerero yashyizwe mu burezi bw’imyaka 9 na 12 bizaca abata ishuri
Yanditswe na MUGISHA BENIGNE
Gahunda y’amarerero (EDC) yashyizwe muri gahunda y’uburezi bw’ibanze bw’imyaka 9 na 12 mu rwego rwo kwegereza abana ibyiciro byose by’amashuri no gutoza abana kuva bakiri bato umuco wo kwiga, bitume abataga ishuri batongera kubaho nk’uko bitangazwa n’Ikigo k’Igihugu cy’Uburezi.
Nk’uko bitangazwa na Kageruka Benjamin, Umuyobozi wungirije mu Kigo k’Igihugu cy’Uburezi, REB, ushinzwe ibikorwaremezo by’amashuri n’ireme ry’uburezi, yavuze ko kuri ubu amarerero yashyizwe muri gahunda y’uburezi bw’ibanze bw’imyaka 9 na 12, akaba nayo agenda yubakwa kugira ngo abana bato bakomeze kwitabwaho mu buryo bunoze mu gihe ababyeyi bagiye mu mirimo.
Kageruka avuga ko guhuza uburezi n’amarerero bizatuma abana bakura bakunda kwiga, ku buryo abanyeshuri bata ishuri batazongera kubaho, bitewe n’uko baritojwe bakiri bato.
Ati “Ubundi kuba abana bata ishuri ahanini ni uko bataba barabishishikarijwe ari bato ngo barikunde, kandi ahanini bata ishuri birukira gukora imirimo ibahesha amafaranga cyane cyane mu gihe cy’umwero w’umuceri n’icyayi.”
Iyi gahunda y’amarerero, EDC, iteganya kwita ku mwana akiri mu nda, nk’uko Kageruka agira ati “Ubundi gahunda y’amarerero iteganya kwita ku mwana kuva akiri mu nda kugeza ku myaka 3 ari naho abavanwayo ajyanwa mu kiciro k’inshuke gitangira kuva ku myaka 3 kugeza kuri 6, agakomeza mu kiciro cy’amashuri abanza.”
Avuga ko iyi gahunda isanzwe iri mu nshingano za Minisiteri y’Uburinganire n’Iterambere ry’Umuryango yahujwe n’uburezi mu rwego rwo kugira ngo umwana atangire kwigishwa bimwe mu bikenewe akiri muto, nko kuvuga, kuganira, kuririmba, gukina, n’ibindi, bityo bimufashe kugira umuco wo kwiga akiri muto no gukunda kwiga.
Ati “Minisiteri y’Uburinganire n’Iterambere ry’Umuryango izakomeza inshingano zayo muri iyi gahunda, maze Minisiteri y’Uburezi nayo ishyireho ibikorwaremezo bituma iyi gahunda igenda neza, harimo kubaka aya marerero.”
Kageruka asaba ababyeyi kugira uruhare muri gahunda y’amarerero kimwe n’uburezi kugira ngo bibashe kugenda neza. Agaruka kuri komite z’ababyeyi (PTA) zafasha mu guteza imbere ireme ry’uburezi mu gihe zaba zikora neza.
Ati “Turasaba ubufatanye bw’ababyeyi binyuze muri komite zabo mu mashuri mu kugenzura ireme ry’uburezi mu mashuri, ari nayo gahunda tuzinjiramo vuba tubasaba kudufasha nk’abantu barerera mu mashuri.”
Yavuze ko ababyeyi bashobora kugenzura niba mudasobwa zahawe abana zikoreshwa cyangwa zikibitse mu bikarito, bityo bagasaba abarezi kuzikoresha icyo zatangiwe, kumenya niba abanyeshuri biga neza, amasaha yagenwe y’amasomo niba yubahirizwa, n’ibindi.
Ati “Mu gihe ababyeyi bagira uruhare muri aya marerero arimo kubakwa mu bigo by’amashuri y’uburezi bw’ibanze bw’imyaka 9 na 12, bakanakurikirana ireme ry’uburezi mu mashuri binyuze muri komite zabo, byafasha kwihuta muri izo gahunda zose kandi byatanga umusaruro mwiza.”
Amarerero yatangiye kubakwa mu bigo by’amashuri yo muri gahunda y’uburezi bw’ibanze bw’imyaka 9 na 12 kugira ngo abayobozi bayo bajye bakurikirana kandi banagenzure izi gahunda Leta yashyizeho, bityo zikomeze kandi zitezwe imbere.


text:
Inkuru: Ifoto iri kuri cyamunara
Harimo umugabo w’umukire cyane wari utunze ibintu byose byiza bibaho, yari afite amazu menshi, ubutaka bunini cyane, amatungo, amamodoka, indege n’ibindi byose umuntu yakwifuza kuri iyi si. Gusa nubwo wabonaga afite byose hanze, ariko ntabwo yari atekanye mu mutima.
Kuko yari amaze gusaza, ndetse n’umugore we ashaje ariko nta mwana n’umwe bagira, yahoraga yifuza ko byibuze yaba afite umwana umwe wo kujya atembereza bakanezeranwa mu butunzi bwe, gusa ku bw’amahirwe abona abyaye umwana mu buryo bw’igitangaza kuko umugore we yari ari mu za bukuru.
Uwo mwana yavutse afite uburema bumukomereye cyane, ariko ntibyabujije ababyeyi be kumukunda cyane bikabije kumurutisha ibindi byose bari batunze. Umwana amaze kugeza imyaka 5, nyina we arapfa. Se akajya yita ku mwana we umwe yakundaga cyane by’akataraboneka. Ku myaka 13 na wa mwana arapfa kubw’uburema yari yaravukanye bumukomereye, bitera se agahinda gakomeye cyane nawe bidatinze yitaba Imana.
Imitungo ye yose ishyirwa kuri cyamunara ku baturage bose, ikintu cya mbere bahereyeho muri iyo cyamunara ni ifoto nini ya wa mwana wari ufite ubumuga. Ariko nta muntu numwe wigeze yita mu kuyihatanira, bose bari bategereje nk’intare zishonje guhatanira ibindi byose bisigaye. Cyera kabaye umukozi wari umukene wakoraga muri urwo rugo wari warafashije uwo muryango kurera no gukuza uwo mwana wamukundaga cyane, atanga amadorali 5$ kuko niyo yari afite imbere n’inyuma ngo bamwihere iyo foto ayijyane.
Gusa byatanganje benshi cyane, kuko uwari uyoboye cyamunara yahise afata urwandiko rwari rwometse kuri ya foto inyuma, rwanditseho ibi bikurikiri: “Ku muntu ukunda umwana wanjye kugeza aho amutekereza akemera kugura iyi foto ye, uwo muntu niwe mpaye ubutunzi bwanjye bwose nta na kimwe kivuyemo.”
Cyamunara ihita irangirira aho, babandi barwaniraga ubutunzi bataha bimyiza imoso n’agahinda kenshi kubw’icyo gihombo.
Ni gutyo n’abantu bo mw’isi bameze, bararikira cyane ubutunzi bw’isi bakirengagiza umwana w’Imana wapfuye ku bwabo, ariko mu byukuru mu gukurikira ibyo bibwira ko aribwo butunzi bwa nyabwo nyuma bakabibura iyo bapfuye, basanga Data wo mw’ijuru yari yiteguye kubahana ubutunzi bwose iyo bakunda umwana we gusa Yesu Kristo, akaba ariwe bakurikira wenyine, kuko afite agaciro kuruta ibindi byose umuntu yakenera.
Abaroma 8:32 Mbese ubwo itimanye Umwana wayo ikamutanga ku bwacu twese, izabura ite kumuduhana n’ibindi byose?
Matayo 6:33 Ahubwo mubanze mushake ubwami bw’Imana no gukiranuka kwayo, ni bwo ibyo byose muzabyongerwa.